«Кўнгил кўчалари»даги Суқсур ҳозир қаерда? У нега киноларда кўринмай қолди? (фото) - Daryo\n12:34, 25.11.2020 62886\nАктриса Гўзал Файзиева 23 йил аввал эфир юзини кўрган «Кўнгил кўчалари» сериалида Суқсур роли билан томошабинлар эътиборини қозонган. Катта шов-шувларга сабаб бўлган ролдан кейин нега актриса экранларда кўринмай қолди? Журналист Наргиза Муродова актриса билан қисқа интервью ташкиллаштирди.\n«Аслида Суқсур илк ролим эмасди. Институтнинг 3-курсида таҳсил олаётганимда Толиб Ҳамидов режиссёрлигидаги «Қабрдаги хазина» номли 4 қисмли видеофильмда асосий қаҳрамон Дилором ролини ижро этганман. Учинчи курсда ўқиётганимда, сатира театрига ишга қабул қилиндим. Орада бир неча йил ишлаб, болаликдаги орзуларимни рўёбга чиқариш учун ўзбек давлат драма театри (Ёш гвардия) театрига ишга ўтдим. «Кўнгил кўчалари» сериалига таклиф этилганда театр актрисаси эдим», — дея ҳикоя қилади Гўзал Файзиева.\nФото: Instagram / @guzalpayzieva\n«Суқсурни мендан аввал бошқа актриса ўйнаган»\n«Қабрдаги хазина» видеофильмидан сўнг режиссёр «яхши роль ижро этдинг, энди кўринишинг ва маҳоратингни арзон баҳолама», деб таъйинлаганди. Чунки профессионалликда сон эмас, сифат муҳимроқ. Суқсур ролидан аввал мени бошқа ролга таклиф этишган. Аммо роль манзур бўлмагани учун уни рад этгандим. Орадан анча вақт ўтиб, Суқсур ролига таклиф этишди. Кейинчалик билсам, видеофильмнинг 2 та қисми суратга олинган ва қандайдир сабабларга кўра тўхтатилган экан.\n«Томошабинлар Суқсурдан нафратланган»\nАёл кишининг ички олами жуда нозик. Аввалига томошабинлар ундан нафратланган, кейинчалик унинг кўнгил кечинмаларини тўғри тушунишган. Енгил характердаги аёл қилиб тасвирланган Суқсурни ўзгача қиёфада кўрсатиб беришга ҳаракат қилганман. Чунки ёлғиз онаси билан кўплаб ҳаёт қийинчиликларига учраган Суқсурнинг ҳам ўз ҳақиқатлари бор эди.\n«Санъаткор бўлишимга дадам қарши бўлган»\nСанъатни танлаш чоғида катта тўсиқларга учраганман. Чунки дадам «Авлодимиздан санъаткор чиқмаган», деб қизиқишларимни ўзгартиришга уринганди. Аммо болаликдаги орзум бу соҳани эгаллашимга сабаб бўлди. Бувим раҳматли билан «Ҳасти Имом» маҳалласидаги қариндошларимизникига кетаётганда, албатта, Ўзбек давлат драма театри ёнидаги кўчадан ўтардик. Бувим ҳар гал театр ёнида шу ердан ўтган ижодкорлар номига Қуръон тиловат қилишни канда қилмасди. Бу воқеа кўп йил такрорланган. Бир куни йўлда машҳур режиссёр Баҳодир Йўлдошевни кўриб қолганмиз. Бувим Баҳодир акани елкасидан қучиб: «Яхши спектакллар қўясиз болам, барака топинг», деб дуо қилганди. Ўшанда мана шу театрда ишлашни ва Баҳодир Йўлдошев спектаклида роль ижро этишни орзу қилгандим. Қарангки, болаликдаги орзуларим бир неча йилдан кейин амалга ошди.\n«Кинодаги роль бугун бор, эртага йўқ»\nМен театрнинг шайдосиман. Актёр учун энг вафодор маскан театр. Кинодаги роль бугун бор, эртага йўқ. Аммо театрда актёр учун ҳамиша роль топилади.\n54 ёшли актриса Гўзал Файзиева ҳозирда ўзбек давлат драма театрида фаолият юритади. Унинг уч нафар — икки ўғил ва бир қиз фарзанди бор. Қизи Юлдуз актрисалик соҳасини танлаб қатор фильм ва сериалларда суратга тушди. У «Қора атиргул» сериалидаги Дилшода роли билан томошабинларга яхши таниш. Шунингдек, Юлдуз Озодбек Назарбековнинг «Мендирман» клипида Жалолиддин Мангуберди ролини ижро этган ёш актёр Миркамол Қорабоевга турмушга чиққан.\n«Қайтар дунё»даги Ойжамол — Гулнора Қосимова нима сабабдан АҚШга кетган?\n12:58 Бугун 459\n12:44 Бугун 1218\n12:26 Бугун 20762\n12:10 Бугун 2883\n13:23, 24.02.2021 92892\n19:27, 23.02.2021 92240\n22:37, 23.02.2021 83301


Қандай корхоналарни ўрта бизнес тоифасига киритишни режалаштирмоқдалар | NORMA.UZ\nСавдо-саноат палатаси Президентнинг “Ўрта корхоналарни рағбатлантириш механизмларини жорий этиш ва уларни қўллаб-қувватлаш чора-тадбирлари тўғрисида”ги қарори лойиҳасини ишлаб чиқди ва муҳокама учун жойлаштирди.\nЛойиҳа билан тадбиркорлик субъектлари учун қуйидаги мезонларни белгилаш назарда тутилмоқда:\nа) кичик тадбиркорликка:\nмикрофирмалар – ўртача йиллик ходимлар сони 10 тагача ва йиллик товар (иш, хизматлар) реализациясидан соф тушум миқдори 1 млрд сўмгача бўлган тадбиркорлик субъектлари;\nкичик корхона – ўртача йиллик ходимлар сони 100 тагача ва йиллик товар (иш, хизматлар) реализациясидан соф тушум миқдори 5 млрд сўмгача бўлган тадбиркорлик субъектлари киради;\nб) ўрта корхона – йиллик ходимлар сони 250 тагача ва йиллик товар (иш, хизматлар) реализациясидан соф тушум миқдори 15 млрд сўмгача бўлган тадбиркорлик субъектлари;\nв) йирик корхона – йиллик доимий ходимлар сони 250 тадан ортиқ ва йиллик товар (иш, хизматлар) реализациясидан соф тушум миқдори 15 млрд сўмдан ортиқ тадбиркорлик субъектлари киради;\nг) ўртача йиллик ходимлар сони ва соф тушум миқдоридан қаътий назар давлат унитар корхоналари ҳамда устав фондида давлат улуши 50% ва ундан юқори бўлган хўжалик жамиятлари ўрта корхоналар тоифасига кирмайди.\nЎрта бизнес корхоналари статистика ҳисоботларини фақатгина чораклик асосда тақдим этадилар.\nЛойиҳа билан ўрта бизнесни қўллаб-қувватлаш бўйича чора-тадбирлар назарда тутилмоқда, хусусан:\nжалб этиладиган чет эллик мутахассислар учун қилинадиган харажатларнинг бир қисмини қоплаш;\nдавлат мулки ижараси учун харажатларнинг бир қисмини қоплаш;\nмаҳсулотларни экспорт қилишда транспорт билан боғлиқ харажатларнинг бир қисмини компенсация қилиш;\nфонд биржасида облигацияларни жойлаштириш орқали жалб қилинган маблағлар суммасига фойда солиғи бўйича солиқ солиш базасини камайтириш ва бошқалар.


Telegram асосчиси Павел Дуров ФБР босими ҳақида сўзлаб берди - 06.09.2017, Sputnik Ўзбекистон\nФБР агентлари россиялик ишбилармон Павел Дуровдан "ВКонтакте" ва Telegram дастурлари ҳақида маълумот олишга ҳаракат қилганлар 06.09.2017, Sputnik Ўзбекистон\n18:30 06.09.2017 (янгиланди: 22:45 06.09.2017)\nФБР агентлари россиялик ишбилармон Павел Дуровдан "ВКонтакте" ва Telegram дастурлари ҳақида маълумот олишга ҳаракат қилганлар\nТОШКЕНТ, 6 сен — Sputnik. АҚШ Федерал хавфсизлик бюроси (ФБР) томонидан "ВКонтакте" ва Telegram дастурлари ҳақидаги маълумотларни олиш мақсадида россиялик ишбилармон Павел Дуровга босим ўтказилган. Бу ҳақда Дуров The Baffler нашрига маълум қилди. РИА Новости хабарига асосан.\nТрамп Федерал тергов бюроси директорини ишдан бўшатди\n10 Май 2017, 13:15\nПавел Дуровнинг сўзларига кўра, биринчи галда Дуров "ВКонтакте"даги ўз улушини сотганда ва Россиядан чиқиб кетганда ФБР агентларининг эътиборига тушган. Бюро агентлари Дуровни улар билан ҳамкор қилиш учун оғдиришга ҳаракат қилишган. Дуров АҚШ чегарасини кесиб ўтаётганда аэропортда "суҳбат" қилиш учун тўхтатилган.\nБошида ФБР агентлари кўпроқ "ВКонтакте" ижтимоий тармоғи ҳақида ва Дуровнинг россиялик ҳуқуқ тартибот органлари билан муносабатлари ҳақидаги маълумотларни билиб олмоқчи бўлганлар. Бу саволлар Дуровга ёқмаган.\n"Мен американинг кўрсичқонни бўлишни истамадим. Шунинг учун мен уларга жуда кам маълумот, жумладан оммавий ахборот воситаларда чоп этилган маълумотларни бердим", — деди Дуров.\nБюро ходимларини бундай жавоб қониқтирмади ва улар Дуровнинг янги лойиҳаси — Telegram мессенжери ҳақида маълумотларни олишга ҳаракат қилишди. 2016 йил май ойида Дуров Сан-Францискода ҳар йили бўлиб ўтадиган Google конференциясида иштирок этиш учун борган. У ерда ФБР агентлари Дуровнинг ижарага олган уйига суд қарори билан келишган.\n"Улар дарров Telegram ҳақида сўроқ қилишни бошлашди. Бу мени безовта қилди. <…> Улар менга суд қарорини кўрсатишди ва "Биз сени криптография ва маҳфийлик бўйича қарашларингни жуда ҳурмат қиламиз, бизга сени ишинг жуда ёқади. Лекин жиддий муаммо бор бу — терроризм, биз ундан жамиятни ҳимоя қилишимиз керак. Биз террорчилик хавфларини аниқлаш мақсадида алоқа алмашинувини йўлга қўйишимиз керак", — деб таъкидлади Дуров.\nИшбилармон Дуров ушбу суд қарори "қалбаки бўлганлиги ва ФБР ходимлари ҳамкорлик қилиш учун оғдириш мақсадида фойдаланган" деб ҳисоблади. The Baffler маълумотига кўра, Telegram билан боғлиқ бўлган компаниялар АҚШда рўйхатга олинмаган ва ўз ваколатхоналарига эга эмас, шунинг учун уларга АҚШ судининг ҳуқуқий ваколатлари таъсир қила олмайди.\nФБР ходимлари Лос-Анжелес шаҳрида Telegram бир нафар мутахассисини пул эвазига оғдирмоқчи бўлишган. Дуровнинг сўзларига кўра, улар Telegram ички тузилиши ва шифр алгоритмлари тўғрисидаги маълумотлар учун "ўн минглаб доллар" пул маблағини таклиф қилганлар. Улар бунга рад жавобини олган.


Бу ҳақда Экология ва атроф муҳитни муҳофаза қилиш соҳасидаги назорат бўйича Нукус шаҳар инспекциясининг 1-даражали инспектори Бауиржан Қурбаналиев ЎзА мухбирига маълумот берди.\nПавловния дарахтининг ранги кумушранг, кулрангдан оч жигар ранггача, баъзида қизғиш рангга эга. Павловния дарахти енгил, жуда бардошли, шу билан бирга юмшоқ ва эгилиш ва бурилишга чидамли. Павловниянинг бир кубометрининг ўртача массаси тахминан 208-300 килограммни ташкил қилади, бу эман дарахтидан деярли тўрт баравар (бир кубометри 850 кг. оғирликда) ва қарағай дарахтидан ярим енгил (бир кубометри 482 кг.). Мазкур дарахт ҳар қандай ёғоч турлари орасида вазн нисбати бўйича энг юқори кўрсаткичга эга. Бундан ташқари, у юк ва намлик остида деформацияга мукаммал даражада қарши туради. Павловния ёғочининг ёнғин хавфи паст. У игнабаргли дарахтнинг (арча, қарағай) ёниш ҳароратидан икки баравар юқори ҳароратда (400 Ц) олов олади.\nҚадимги даврларда японлар молларини (кийим-кечак, заргарлик буюмлари, муҳим қоғозлар) оловдан сақлаш учун ўзларининг шкафи ва сандиқларини павловниядан ясашган. Павловнияни очиқ ҳавода қуритиш камида 30 кун давом этади. Ёғоч намлиги 10 фоиздан 12 фоиз бўлгунча тахталарни юқори ҳароратда 24 соат давомида қуритиш мумкин. Ёғочнинг яшилдан тортиб қуритилгангача қисқариш коэффициенти атиги 2,2 фоиз ва бўйлама 4 фоизни ташкил қилади. Павловния ёғи қурилиш материали сифатида, дарахти эса юқори зичлик ва вазн нисбати туфайли энг яхши қурилиш материалларидан биридир. У ҳар қандай қайта ишлашга ҳам юқори даражада яроқли. Усталар уни кучлилиги, силлиқлиги ва нуқсонлари йўқлиги учун танлайди. Бугунги кунда қурилиш мақсадлари учун ишлатиладиган павловния дарахти бутун дунёда жуда кўп маҳсулот – қурилиш ва пардозлаш материаллари, мебель, интерьер буюмлари, мусиқа асбоблари ва бошқалар учун хомашё сифатида машҳурдир. Павловния ёғочидан уйлар қуриш учун фаол фойдаланилади. Унинг афзаллиги шундаки, тез қурийди ва синишнинг юқори чидамлилигига эга.\nПавловниядан пардалар, қозиқлар, тўсинлар, шифтлар, пештоқлар, астарлар, паркет, қоплама материаллар, дераза ромлари, эшиклар, шунингдек, ҳар қандай мебель ишлаб чиқарилади. Павловния – бу ёғоч ўймакорлари юмшоқлиги туфайли ишлашдан мамнун бўлган ажойиб материалдир. Ёғочнинг жаҳон бозоридаги нархи, бир кубометри қайта ишлаш даражасига қараб, 200 дан 800 долларгача сотилади. Шу билан бирга, ўта тез ўсиши туфайли павловния йиллик ўсиш бўйича бошқа дарахтлардан анча олдинда. Дарахти сувни ёмон сингдиради, бу эса ўз навбатида қораланган ва лакларнинг тежамкор истеъмол қилинишига ёрдам беради. Павловния маҳсулотлари оғир об-ҳаво шароити таъсирида шакли ва ҳажмини ўзгартирмайди ва чириши қийин.


Трамп нимаси билан АҚШ ва дунё тарихида қолди? | Qalampir.uz\nТрамп нимаси билан АҚШ ва дунё тарихида қолди?\nТаҳлил\t03 Ноябрь 2020 17:51 30229\nТрамп ё Байден: дунё Оқ уйда кимни кўрмоқчи?\nДональд Трампнинг Президентлик муддати якунланмоқда. Бугун, 3 ноябрь куни АҚШда Президентлик сайловлари бўлиб ўтаяпти. Шу ўринда, ёдга олиш муҳим, Трамп тўрт йил давомида нимаси билан эсда қолди?\nДональд Трамп 2016 йилда бўлиб ўтган Президентлик сайловларида ғолиб бўлган йирик бизнесмен. 2020 йилда у яна сайловлар пойгасида иштирок этяпти. Агар у ғалаба қозонса, Трамп сўнги марта Президент бўлади, агар мағлуб бўлса, иккинчи муддатдан қуруқ қолади.\nШтатларда нималар бўлди?\n2016 йилда Трамп, авваламбор, америкаликлар учун АҚШда ҳамма имкониятлар бўлиши керак, деган ғояни фаол равишда илгари сурди. У штатларда фуқароларнинг ҳаётини яхшилаш, бизнесни ривожлантириш ва иш ўринлари яратишдан манфаатдор эди. Дарҳақиқат, ишсизлик паст даржада бўлди — 2019 йилда - 3,7 фоиз (50 йил ичида энг паст кўрсаткичлардан бири).\nТрамп бошқаруви даврида Қўшма Штатлар атроф-муҳитни муҳофаза қилишни назарда тутадиган Париж келишувидан чиқди. Келишув шартларининг штатлар учун ноқулайлиги бунга сабаб қилиб кўрсатилган эди. Хусусан, иқтисодий ҳисоб-китоблар шуни кўрсатдики, 2025 йилга келиб шартнома шартларининг бажарилиши, шу жумладан, энергетика соҳасидаги чекловлар Қўшма Штатларга қарийб 2,7 миллион иш ўрнини қисқартиришга олиб келиши мумкин экан. Бу Трампнинг сайловолди ваъдаларига тўғри келмасди.\nИммиграция сиёсати эса Дональд Трампнинг ташриф қоғозига айланди. Дональд Трамп Президентлик даврининг бошиданоқ АҚШга муҳожирларни қабул қилишга чекловлар қўйишни бошлади. Шу йўл билан Американи химоя қилмоқчи бўлди, шекилли! Трамп жиноий ўтмишга эга бўлган ноқонуний муҳожирларни оммавий равишда мамлакатдан чиқариб юбориш, Мексика билан чегарада девор қуришни бошлаш ва муҳожирларни федерал органларга топширишдан бош тортган шаҳарларни молиялаштиришдан қурук қолдиришни назарда тутувчи иммиграция ва чегарани қўриқлаш тўғрисидаги фармонларни имзолади. Дональд Трамп даврида “грин карта”ларни ҳам беришга чекловлар қўйилди.\nБир йил олдин демократлар Трампга нисбатан импичмент тартибини қўллашган эди. Трампнинг Сенатдаги суди 12 кун давом этди (22 январь - 5 февраль), аммо бу жараёнларнинг ҳеч бири президентнинг истеъфосига олиб келмади, ҳар сафар Сенат оқлов ҳукмини чиқарди.\n“Америка биринчи ўринда” — Трамп давридаги АҚШ ташқи сиёсатининг шиорига айланди. Трамп Президент сифатида ишга киришган дастлабки кунидаёқ зудлик билан Қўшма Штатларнинг Транс-Тинч океани шериклигидан чиқиши тўғрисидаги фармонга имзо чекди. Транс-Тинч океани шериклиги — мақсади тариф тўсиқларини камайтириш, шунингдек, меҳнат қонунчилиги, атроф-муҳит, интеллектуал мулк ва бошқа бир қатор соҳаларда ички қоидаларни тартибга солишдан иборат бўлган, Осиё-Тинч океани минтақасининг 12 мамлакати ўртасидаги савдо шартномаси.\nПрезидентлиги бошланганидан бери Трамп ташқи сиёсатда АҚШнинг “глобал мажбуриятларини” қайта белгилашга қаратилган қатор қарорларини қабул қилди. Хусусан, Суриянинг айрим қисмларидан АҚШ қўшинларини олиб чиқиб кетиш, АҚШнинг “Ҳамкорликдаги умумий ҳаракатлар режаси” бўйича Эроннинг ядро дастуридан чиқиш, ўрта ва узоқ масофаларга учадиган ракеталар бўйича шартномани бекор қилиш ҳамда ЮНEСКОни тарк этиш каби қарорлар қабул қилди. ЖССТ(Жаҳон Соғлиқни сақлаш ташкилоти)ни тарк этиш томон ҳам дадил қадамлар ташлади ва катта эҳтимол билан АҚШ келаси йилнинг йозида бу ташкилотдан чиқади.\nОАВда Трамп ва Шимолий Корея етакчиси Ким Чен Ин ўртасида жуда яхши муносабатлар пайдо бўлиб, бу икки томонлама илиқ ёзишмалар билан давом этганлиги тўғрисидаги маълумотлар кўпчиликни ҳайрон қолдирган эди.\nХитой билан муносабатлар\nТрамп бошчилигида АҚШнинг Хитой билан муносабатлари фақат ёмонлашди. Хитой компанияларнинг АҚШда ишлашини тақиқлаш, санкциялар қўллаш, АҚШдаги Хитой элчихоналарини ёпиш орқали Дональд Трамп Хитой билан савдо уруши олиб борди. Аммо пандемия бошланганидан сўнг, АҚШ Президентида ХХРни ёқтирмаслик учун янги сабаб пайдо бўлди. У бир неча маротаба коронавирус тарқалишида Хитойни очиқчасига айблади.\nТўғри АҚШ ва Хитой ўртасидаги зиддиятлар Трампдан олдин ҳам мавжуд эди, аммо Трамп даврида бу тенденция янада жадаллашди.\nИлгари Хитой Қўшма Штатларнинг биринчи савдо ҳамкори бўлган бўлса, энди учинчи ўринга тушиб қолди. Статистик маълумотларига кўра, 2019 йил якунига бўйича Мексика АҚШнинг асосий савдо шеригига айланди (савдо айланмаси - 614 миллиард доллар), ундан кейин Канада (612 миллиард доллар), Хитой эса учинчи ўринни эгаллади (558 миллиард доллар ёки АҚШ бутун савдо айланмасининг 13.5 фоизи).\nТрампнинг овоза бўлган қарорларидан бири – АҚШда Хитойнинг ТикТок дастурини тақиқлаш эди.\nРоссия — четда қараб турибди...\n2016 йилги сайловларда ғалаба қозонишда Трампга Россия ҳаккерлари, ишбилармонлари ва бизнес ҳамкорлари билан ёрдам берганлиги тўғрисида кўплаб айбловлар янгради, бироқ бу нафақат Кремль ва Трамп томонидан рад этилди, балки ўз исботини топмади.\n2016 йилги сайлов кампаниясида Трамп кўпинча Путин ҳақида ижобий фикрлар билдирган ва ҳатто санкцияларни бекор қилишни хоҳлаган эди, аммо охир-оқибат у буни қилмади.\nЖорий сайловлар даврида эса:\n2020 йил августида Трамп Россия уни иккинчи муддатга қайта сайланишини истамаслигини эълон қилди.\n“Россия АҚШ президенти сифатида кўришни истаган охирги одам бу Дональд Трамп. Чунки ҳеч ким Россияга мен каби совуқ муносабатда бўлмаган”, деган эди Трамп.\nЖо Байден Трампнинг Россияга қарши тура олмаслигига ишора қилиб, уни “Путиннинг кучукчаси” деб аташга ҳам улгурди.\n2019 йилда Украина билан ҳам зиддият вужудга келди. Бу Дональд Трамп ва Владимир Зеленский ўртасидаги телефон суҳбатидан сўнг содир бўлди. Трамп Украина билан яқин алоқада бўлган Жо Байден ва унинг ўғли Хантер ҳақида айблов фактларини етказишда ёрдам бериши учун украиналик ҳамкасбига босим ўтказишга уриниб кўрган ва бунинг эвазига молиявий ва ҳарбий ёрдам ҳам ваъда қилган эди.\nБироқ Украина ҳукуматига кўрсатилаётган босим ҳақидаги маълумотлар - АҚШ разведка қўмитасининг номаълум ходими ҳисоботи туфайли маълум бўлди.\nКоронавирус пандемияси бошланиши билан Дональд Трамп Қўшма Штатларда қатъий чекловлар қўйишга шошилмади ва вирусга кўп эътибор бермади. Америкаликлар бунақа муносабатдан унчалик мамнун эмас эдилар. Бунинг натижасида вирус бутун мамлакат бўйлаб жуда катта тезликда тарқалди ва Америка Қўшма Штатлари касалланганлар сони бўйича дунёда биринчи ўринга чиқиб олди(9 миллиондан ортиқ).\nДональд Трампнинг ўзи ва хотини ҳам COVID-19 билан касалланди ва касалхонага ётқизилди. Қўшма Штатлар раҳбарига экспериментал муолажа қилинди ва уч кундан сўнг Трамп Оқ уйга қайтди. Трамп касалхонада узоқ вақт қололмасди ҳам.\nПрезидентлик учун Дональд Трампда Жо Байден билан имкониятлар тенг. Бироқ, сўнгги сўровларга кўра Трамп Байдендан ўзиб кетиши мумкинлиги айтилмоқда.\n24 Февраль 16:24 52216\n24 Февраль 23:42 36473\n24 Февраль 14:14 30338\n24 Февраль 17:45 24753\n25 Февраль 13:34 19360


ЎзА - Имом Бухорий мажмуасига кириш нега пуллик бўлди?\n09.04.2018 15:42 Чоп этиш версияси\nАйни пайтда дам олиш кунларида мажмуага ўртача 5 минг нафар сайёҳ келмоқда. Наврўз байрами кунлари эса 15-17 минггача зиёратчи ташриф буюрди. Биринчи навбатда бу сайёҳларнинг хавфсизлигини таъминлаш талаб этилади. Шу мақсадда илгариги битта қўриқлаш пости иккитага етказилиб, тун-у кун қўриқлов амалга ошириляпти. Мажмуа ичида эса “Хавфсиз туризм” ходимлари фаолият кўрсатмоқда.


BlackBerry смартфонлар ишлаб чиқаришни тўхтатади\n10:39 / 29.09.2016\nКанаданинг BlackBerry компанияси смартфонлар ишлаб чиқаришни тўхтатишини ва эътиборини дастурий таъминотлар ишлаб чиқаришга қаратишини эълон қилди. Бу ҳақда 28 сентябрь куни холдинг томонидан тақдим этилган пресс-релизда айтиб ўтилган.\nКомпания BlackBerry маркаси остида мобиль қурилма ишлаб чиқариш ҳуқуқини Индонезиянинг Tiphone Mobile Indonesia компанияси йирик акционери ҳисобланмиш Merah Putih’га тақдим этади. Шартномага мувофиқ смартфонларда Android учун канадаликлар томонидан ишлаб чиқарилган юқори даражали дастур таъминоти қўлланилади.\nBlackBerry, ўз навбатида, бутун диққат-эътиборини дастур таъминоти ва ахборот технологиялари хизматига қаратади. Айнан мана шу йўналишда компаниянинг даромад олиши кузатилган. Корпорация йил охирига қадар бизнеснинг ушбу йўналишида ишлаб чиқаришни 30 фоизга кўпайтиришни мўлжаллаган.\n«Прайм» агентлиги келтирган маълумотга кўра, 31 август куни тугаган 2016-2017 молиявий йилининг ярим йиллигида BlackBerry кўрган зарар деярли миллиард долларни ташкил этмоқда. Ҳисобот даврида компания даромади 36 фоизга, яъни 734 миллион долларгача пасайиб кетган.\nМаълумот учун: BlackBerry 1984 йилда ташкил топган. Унинг штаб-квартираси Канаданинг Онтарио штати, Ватерлоо шаҳрида жойлашган. Компания смартфонлар ишлаб чиқариш борасида ушбу бозорда ҳеч қачон етакчи бўлмаган. Уни доимий равишда Apple ва Samsung кучсизлантириб келган.\nMeizu янги M6S смартфонини расман намойиш қилди\nCES-2018: энг яхши смартфон, телевизор, ноутбук, дисплей ва дрон\nSamsung махфий смартфони ҳақида маълумот пайдо бўлди\nТоп-10: Android'да ишловчи энг яхши смартфонлар\nЙилнинг энг эталон смартфонлари эълон қилинди\nТрамп қуёш батареялари ва кир ювиш машиналари импортига бож киритди\nТожикистонда масжидлар энди даромадлари ҳақида ҳисобот беради\nNASA ва Boeing қанотлари букулувчи самолётни яратиш устида ишлашмоқда\nТуркманистондан олиб чиқиб кетилаётган максимал валюта миқдори 10 мингдан 3 минг долларга қисқарди\nҚозоғистон Беларусга жавоб қайтарди


“Бунёдкор” – тайёрлов гуруҳлари чемпиони! / CHAMPIONAT.asia\n“Бунёдкор” – тайёрлов гуруҳлари чемпиони!\nОлий лига клубларининг 1999-2000 йилларда таваллуд топган тайёрлов гуруҳлари ўртасидаги мусобақа якунига етди.\nФиналда Тошкентнинг икки клуби – “Бунёдкор” ва “Пахтакор” жамоалари рўбарў келишди. Аслида “қалдирғочлар” ҳал қилувчи баҳсда “Насаф” билан кураш олиб боришлари лозим эди. Аммо қаршиликлар регламентга зид ҳатти-ҳаракатларни амалга оширишгани боис улар мусобақадан четлатилди. Шунинг учун ҳам финалда икки Тошкент жамоаси куч синашди. Қаршиликлар хатто учинчи ўрин учун баҳсда ҳам қатнаша олмадилар. Бронза медаллар Бекободнинг “Металлург” жамоасига берилди.\n“Бунёдкор” ва “Пахтакор” тайёрлов гуруҳлари баҳсининг асосий вақтида кучлар тенг келди – 1:1. Жамоамизнинг ягона Жаҳонгир Абдусаломов ҳисобига ёзилди. Шундан сўнг ғолиб пенальтилар сериясида аниқланди. Унда омадлироқ чиққан бунёдкорчилар 4:3 ҳисобида ғалаба қозонишди.\nУшбу муваффақият билан Дилмурод Абдуллаев ва Сарвар Куканашвили бошчилигидаги 1999 ва 2000 йилларда таваллуд топган тарбияланувчиларимизни табриклаймиз.


Таъкидланганидек, қонун лойиҳасининг асосий мақсади — интеллектуал мулк объекти сифатида географик кўрсаткичларни ҳуқуқий жиҳатдан муҳофаза қилиш учун қонунчилик базасини яратиш орқали минтақавий брендларни ривожлантириш.\nЛойиҳада нодавлат нотижорат ташкилотлари ва тегишли ҳокимиятларнинг географик кўрсаткични рўйхатдан ўтказиш учун ваколатли органга мурожаат қилиш ҳуқуқи бериляпти. Мазкур ҳолатда ННТ ишлаб чиқарилаётган товарни белгилаш учун номи қўлланиладиган ушбу географик объектда жойлашган юридик ва (ёки) жисмоний шахс манфаатларини ифодалаш ваколатига эга бўлиши шарт.\nГеографик кўрсаткични рўйхатдан ўтказган шахс, агар товар сифати, ном қозониши ёки бошқа хусусиятлари кўп жиҳатдан унинг географик келиб чиқишига боғлиқ бўлган товарни ишлаб чиқараётган бўлса, ундан фойдаланиш ҳуқуқига эга бўлади. Қолаверса, географик кўрсаткичдан фойдаланиш ҳуқуқи айнан шундай хусусиятларга эга бўлган товарни ишлаб чиқараётган бошқа юридик ёки жисмоний шахсга ҳам берилиши мумкин.\nМажлисда лойиҳанинг қабул қилиниши минтақавий брендларни ривожлантиришга хизмат қилиши айтилиб, қонун лойиҳаси депутатлар томонидан биринчи ўқишда қабул қилинди.


Олтин нархи рекорд даражага кўтарилди – Газета.uz\nОлтин унцияси нархи тарихий рекорд даражага кўтарилиб, 2000 доллардан ошди. Капитал бозорини ривожлантириш агентлиги директори Отабек Назиров айнан ҳозир олтин-валюта захирасини сотиб, маблағларни мамлакат иқтисодиётини қутқаришга ва ишсизлар сони ортишининг олдини олишга йўналтириш мумкинлигини айтмоқда.\nLotinchada 6 август 2020, 11:39 Иқтисодиёт\nОлтин унцияси нархи рекорд даражага кўтарилди. Reuters маълумотларига кўра, олтин унциясининг нархи сешанба кунги котировкаларда 2009,13 доллардан ошган.\nМутахассислар фикрига кўра, олтин нархи ўсишда давом этади. Олтин нархи ўсишининг асосий сабаби сифатида АҚШ облигациялари бўйича салбий даромадларнинг ошиши кўрсатилмоқда.\nИюльнинг иккинчи ярмидан кейин олтин нархи 11 фоизга, йил бошидан эса 33 фоизга ошган.\nКапитал бозорини ривожлантириш агентлиги директори Отабек Назировнинг фикрига кўра, олтин-валюта захирасини сотиш мамлакат иқтисодиётини қутқариш ва ишсизлар сони ортишининг олдини олишга ёдам беради.\n«Олтин нархи ҳозир чўққисида, иқтисодий фаоллик эса жуда паст, ўйлайманки айнан ҳозир олтин-валюта захираларини сотиш ва ундан тушган маблағларни иқтисодиётни кейинги пасайишдан ва ишсизлар сонининг кўпайишидан қутқаришга сарфлаш керак», — дея ўз фикрини билдирган Отабек Назиров Facebook даги саҳифасида.\nЭслатиб ўтамиз, январь-июнь ойларида Ўзбекистон томонидан олтин энг кўп экспорт қилинган (31,9 фоиз). Мамлакат олтин-валюта захиралари ҳажми эса йил бошидан бери 11 фоизга ошиб, 32,331 млрд АҚШ долларига тенг бўлди.\n«Газета.uz» 1 815\nЎзбекистон олтин-валюта захиралари 32 млрд доллардан ошди 24 июл 2020, 15:32


Мамлакатимизда изчил амалга оширилаётган иқтисодий ислоҳотлар, хусусан, ишлаб чиқариш корхоналари ҳар томонлама қўллаб-қувватланаётгани туфайли бугун улар барқарор фаолият юритиб, янги марралар сари дадил одимламоқда. Навоий кон-металлургия комбинатига қарашли Навоий машинасозлик заводининг фаолияти бунга яққол мисол бўла олади.\nГап шундаки, 3,5 минг нафардан ортиқ кишидан иборат жамоа томонидан Маҳаллийлаштириш дастури доирасида рўёбга чиқарилаётган инновацион лойиҳалар маҳсулот ҳажмини ошириш билан бирга, ҳудуд аҳолиси бандлигини таъминлашда ҳам муҳим омил бўлаётир. Жорий йилнинг ўтган даврида комбинат томонидан 12,2 миллиард сўмлик импорт ўрнини босувчи маҳсулот ишлаб чиқарилгани бунинг тасдиғидир.\n— Маҳаллийлаштириш дастури асосида ишлаб, яхши натижаларга эришаяпмиз, — дейди завод бош муҳандиси ўринбосари Павел Волонтир. — Маҳсулотларимиз турли дастгоҳлар ва тоғ-кон саноати учун зарур эҳтиёт қисмлардан иборат бўлиб, барчасига талаб тобора ортаётган бўлса, жорий йилдан бошлаб буюртмачиларга спорт анжомлари етказиб беришни ҳам йўлга қўйдик.\nДарвоқе, корхона жамоаси йил бошидан буён пайвандлаш, механик йиғиш, металл қуйиш ва дастгоҳсозлик цехларида Марказий кон бошқармасининг катта миқдордаги буюртмаларини тезкорлик билан адо этди. Сўнгги русумдаги технологияларни жадал суръатларда ўзлаштираётган ёш мутахассислар томонидан яратилаётган асбоб-ускуналар хорижникидан асло қолишмайди. Шу туфайли жорий йилнинг ўтган даврида бу ерда тайёрланган юқори сифатли токарлик дастгоҳлари экспорт қилинди.\nЭътиборли жиҳати, Президентимизнинг 2014 йил 4 февралдаги “2014 —2016 йилларда тайёр маҳсулотлар, бутловчи буюмлар ва материаллар ишлаб чиқаришни маҳаллийлаштириш дастури тўғрисида”ги қарорига мувофиқ, вилоятдаги 12 та корхонада ҳозирги кунгача 27,8 миллиард сўмлик маҳаллийлаштирилган маҳсулотлар тайёрланиб, бу борада белгиланган режа 125,3 фоиз уддаланди. Қолаверса, мавжуд лойиҳалар асосида 11,8 млн. АҚШ долларилик чет эл валютаси иқтисод қилиниши баробарида, солиқ ва божхона тўловлари имтиёзларидан тежалган маблағ ишлаб чиқаришни модернизация қилишга йўналтирилди.\nМазкур рукндаги бошқа мақолалар: « Германиялик ишбилармонлар: «Ўзбекистон билан ҳамкорликни йўлга қўйишдан ва ривожлантиришдан манфаатдормиз»\tҲамкорлик истиқболларига бағишланди »


МИБ: Ота вояга етгунда қадар олдиндан 2000 АҚШ доллари миқдорида тўлаб берди » Ўзбекистон янгиликлари – Zamin.uz\n, 19 2021, 03:03\n08 мая, 18:28 1 266 Жамият\nШундан сўнг у бўлимга ариза билан мурожаат этди ва қаноатлантирилди. Ҳисобланган алимент суммаси учун 2000 АҚШ доллари тўлаб берди. Амалда ижро ҳужжати тамомланди.\nОта 78,9 миллион сўм алимент пулини олдиндан тўлаб берди 17 дек, 12:00\nФарзанди вояга етгунига қадар бўлган салкам 120 млн. сўмлик алимент пулини тўлаб берди 16 дек, 17:20\nМИБ: Чортоқлик ота ўз фарзанди учун алимент маблағни бир йўла тўлаб берди 09 дек, 21:13\nМасъулиятни англаган ота 91 млн. сўм алиментни олдиндан тўлаб берди 13 авг, 17:09\nЧортоқлик ота ўз фарзанди учун алиментни 18 ёшига қадар тўлаб берди 14 мая, 21:41


Россия ва Тожикистон авиаалоқани давом эттиришга келишиб олдилар\n07:38 / 08.11.2016\nФото: © Flickr/ Alfredo Cottin\nРоссия транспорт вазирлиги ва Тожикистоннинг авиация соҳасидаги мутассадилари авиаташувлар масаласи бўйича музокараларни якунлашди. Унга кўра томонлар "Жуковский" аэропортидан Россия авиакомпаниялари парвози бўйича келишиб олдилар, деб маълум қилди Россия транспорт вазирлиги вакили РИА “Новости” ахборот агентлигига.\n"Томонлар давлатлар орасида ҳаво алоқасини тўлиқ ҳажмда ривожлантиришни давом эттиришга келишиб олдилар", деб маълум қилди манба.\nАввалроқ манба Тожикистонда "Жуковский" аэропортидан келаётган Россия самолётларини қабул қилиш рад этилганини маълум қилганди. Шу муносабат билан Москва Россия авиаташувчилари ҳуқуқлари пой-мол қилинмаслиги учун 8 ноябрдан Душанбе билан авиаалоқани тўхтатиши мумкин бўлганди.


Жумыссызлық напақасының муғдары көбейтиледи » Informaсiyalɩq portal\nӨзбекстанда жумыссызлық напақасы мийнетке ҳақы төлеўдиң ең кем муғдарына теңлестирилген ҳалда көбейтиледи. Бул ҳаққында бәнтлик ҳәм мийнет қатнасықлары министри Шерзод Кудбиев хабар берди, деп жазады Kun.uz.\nХабарда жазылыўынша, ҳәзирги ўақытта 577 172 сумды қурайтуғын мийнетке ҳақы төлеўдиң ең кем муғдары орнына «базалық есаплаў өлшеми» термини енгизиледи.\n– Ҳәзирги ўақытта жумыссызлық напақасын мийнетке ҳақы төлеўдиң ең кем муғдары дәрежесине шекем көбейтип атырмыз. Бул көрсеткишти базалық есаплаў өлшеми деп атаймыз. Мәмлекет халық алдындағы конституциялық миннетлемесин орынлаўы ушын адамларды жумыс пенен тәмийинлеўимиз керек. Буны орынлай алмасақ, напақа төлеўимиз шәрт. Экономикалық рычаг ислеўи ушын жумыссызлық напақасын көбейтиўимиз керек, – деп айтып өткен Кудбиев.\nСоның менен бирге, министр ҳәзирги ўақытта «экономикалық функциясын орынламай атырғаны» себепли дерлик ҳеш ким жумыссызлық напақасын сорап мүрәжат етпей атырғанын атап өтти. Напақа өндириўге ерискенлер болса «тийкарынан ең кем мийнет ҳақыға тең муғдарда – 202 730 сум» напақа алмақта.\n15-04-2019, 10:09 |\nЖаңа жылдан баслап салықларды ўақтында төлемегени ушын пеня муғдары көбейтиледи\nӨзбекстанда пахтаны не ушын бюджет мәкемелериниң хызметкерлери ҳәм студентлер


Молия вазирлиги томонидан банкларга ажратиладиган маблағлар ва банклар томонидан қарз олувчиларга бериладиган ипотека кредитлари 20 йилдан кўп бўлмаган муддатга бозор (фоиз) ставкасида ажратилади.\nҲукумат қарори (05.02.2021 й.) билан Молия вазирлиги томонидан жойлаштириладиган маблағлар ҳисобидан ипотека кредитлари ажратиш тартиби тўғрисидаги низом тасдиқланди.\n- шаҳар ва қишлоқ жойларда қурилган бирламчи уй-жой бозорида кўп квартирали уйлардаги квартираларни сотиб олишда;\n- Тошкент шаҳри, Андижон, Наманган ва Фарғона вилоятларида тажриба тариқасида 2020 йил 1 майгача умрбод эгалик қилиш ҳуқуқи асосида ажратилган ер участкаларида якка тартибдаги уй-жойларни қуриш (қайта қуриш) учун ипотека кредитларини ажратишда қўлланилади.\n● бозор ставкасида;\n● 20 йилдан кўп бўлмаган муддатга;\n● бошланғич бадали тажриба ўтказилаётган вилоятларда якка тартибда қурилаётган уй-жой қийматининг 10 фоизидан кам бўлмаган миқдорда;\n● сотиб олинадиган квартира қийматининг қишлоқ жойларда камида 10 фоизи, шаҳарларда камида 20 фоизи миқдорида;\n● қишлоқ жойларда ва шаҳарларда – 1 ва 2 хонали квартиралар учун 240 млн сўмгача, 3 ва ундан кўп хонали квартиралар учун 320 млн сўмгача;\n● Тошкент шаҳрида – 1 ва 2 хонали квартиралар учун 264 млн сўмгача, 3 ва ундан кўп хонали квартиралар учун 352 млн сўмгача берилади.\nбанкларга ажратиладиган маблағлар


«Локомотив» назорат ўйинида «Шўртан»ни мағлуб этди / CHAMPIONAT.asia\n«Локомотив» назорат ўйинида «Шўртан»ни мағлуб этди\n02 фев 18:29\nОсиё Чемпионлар лигаси саралаш ўйинларига қизғин ҳозирлик кўраётган «Локомотив» жамоаси бугун Тошкент вилоятидаги «Дўстлик» стадионида 1-лига вакили «Шўртан»га қарши назорат-синов учрашувида майдонга тушди.\nЮртимиздаги икки кундан бери тинимсиз ёғаётган қор майдон ҳолатига жиддий таъсир кўрсатган бўлса-да, томонлар ҳужумкор ўйин кўрсатишга интилишди. Учрашув кутилганидек темирйўлчиларнинг шиддатли ҳужумлари билан бошланди ва 7-дақиқада тажрибали Виктор Карпенконинг аниқ зарбаси Роман Абдулов қўриқлаётган дарвоза тўрига бориб тушди. Шундан кейин ҳам ўйин сценарийси ўзгармади. «Локомотив» жамоаси катта куч билан ҳужумга ташланди. Бир неча вазиятда Вячеслав Шевченко, Лутфулло Тўраев, Жасур Ҳасанов (катта), Дилшод Жабборовлар қулай вазиятдан фойдалана олишмади. 20-дақиқада «Шўртан» ҳимоячилари ўз жарима майдончаси ичида Шевченкони қўполлик билан тўхтатиб қолишди ва учрашув бош ҳаками Азиз Асимов ғузорликлар дарвозаси томон пенальти белгилади. Нуқтага яқинлашган украиналик футболчи биринчи уринишдаёқ тўпни дарвозага аниқ жойлаганди. Бироқ, зарбадан олдин «Локомотив» футболчиларининг жарима майдонига кириб кетиши натижасида гол инобатга олинмади ва зарба қайтадан амалга оширилди. Иккинчи уринишда ҳам тажрибали футболчи дарвозани аниқ нишонга олди – 2:0. Биринчи бўлимнинг сўнгги дақиқаларида яна ўша Шевченко дарвозабон билан бирга-бир вазиятга чиқиб борди ва Абдуловни моҳирлик билан доғда қолдирган ҳолда ҳисобни йирик кўринишга келтирди.\n2-таймда «Локомотив» мураббийлар штаби таркибни деярли тўлиқ янгилашди, фақат марказий ҳимояда Евгений Гоголь учрашувни тўлиқ ўтказди. Шунга қарамай «Локомотив»нинг заҳира футболчилари ҳам ўйинни кўтаринки руҳда ўтказишиб, Александр Шадриннинг ажойиб зарбасидан кейин ҳисобни 4-0га етказдилар. Қолган дақиқаларда дарвозаларга бошқа тўп киритилмади.\n«Локомотив» – «Шўртан» – 4:0 (3:0). «Дўстлик» стадиони\nБош ҳакам: А.Асимов\nГоллар: В.Карпенко (7), В.Шевченко (20 пенальти, 30), А.Шадрин (53).\n«Локомотив»: Темур Ғаниев, Ислом Иномов (с), Ислом Тўхтахўжаев, Евгений Гоголь, АнварҒофуров, Андрей Кожокарь, Жасур Ҳасанов (катта), Виктор Карпенко, Дилшод Жабборов, Лутфулла Тўраев, Вячеслав Шевченко.\nЗаҳира: Элдор Исабоев, Шерзод Шарипов, Бобур Йўлдошев, Иброҳим Рахимов, Жасур Ҳасанов(кичик), Акмал Холматов, Иван Нагаев, Александр Шадрин, Сардор Мирзаев, Салим Мустафоев.\n«Шўртан»:Роман Абдулов, Зохид Юсупов, Ҳусниддин Ғофуров, Асрор Алиқулов, Жамол Отақулов, Ботир Қодирқулов, Ислом Каримов, Ғуломҳайдар Ғуломов, Александр Востриков, Абдулатиф Абдуқодиров, Тўлқин Мирзаев.\nЗаҳира: Элдор Тожибоев, Умар Эшмуродов, Висол Магерамов, Мақсуд Махмудов, Аравик Бобоев, Равшан Абдурахмонов,Жамшид Ҳошимов.


ECOBOX рециркуляторлари: вирусларга қарши ишончли ҳимоя ва ҳаво мусаффолиги гарови\n20:00 / 16.12.2020\nРециркулятор — вирус ва микроблардан ишончли ҳимоя!\nСиз нафас олаётган хонангизни, ишлайдиган иш жойингизни ҳаводаги турли бактериялардан тозалаб турасизми? Сўнгги вақтларда одамлар орасида тез тарқалаётган турли хил вируслар, томоқ-бурун касалликлари ва шамоллаш, асосан, ҳаводан юқиши ҳеч кимга сир эмас. Шу сабабли, ўзингиз ва атрофдагилар саломатлигига бефарқ бўлмасдан, зарарли микроорганизм ва ҳар қандай вирусларни парчаловчи замонавий воситалардан фойдаланиш вақти келди.\nПандемия даврида касалликлардан, айниқса, коронавирусдан ҳимояланиш масаласи ниҳоятда муҳим аҳамият касб эта бошлади. Аммо мана шундай пайтда бозорга самараси мавҳум ва функцияси аслида бутунлай бошқа бўлса-да, шу йўналишда тақдим этилган маҳсулотлар ҳам кириб келди. Аслида, вируслардан ҳимояловчи воситалар аниқ ва уларни фарқлай билиш лозим.\nECOBOX рециркуляторлари ана шундай воситалардан бири бўлиб, хонадаги бактерия ва микробларни самарали йўқ қилади.\nРециркулятор махсус парраклари орқали хонадаги зарарли ҳавони корпус ичига тортиб, Полшада ишлаб чиқарилган Philips (озонсиз) ултрафиолет лампалари ёрдамида бактериялар билан зарарланган ҳавони 253,7 нм даражадаги UV-C нурланиши орқали зарарсизлантиради. Юқоридаги жараён касаллик қўзғатувчи микроорганизм ва вирусларни молекуляр даражада парчалашга сабаб бўлади. Тозаланган ҳаво эса юқори туйнук орқали қайта хонага чиқарилади.\nУшбу азонсиз ултрабинафша (UV-C) нурлари бундай қурилма ичида, ёпиқ ҳолатда ёқилгани сабабли одамлар ва жониворлар бор жойларда фойдаланиш мутлақо хавфсиз!\nECOBOX ҳаво рециркуляторлари уй шароитида, иш офисларида ва жамоат жойларида фойдаланиш учун мўлжалланган. Шунингдек, одамлар тез-тез қатнайдиган касалхоналар, дўконлар, ресторанларга ҳам ушбу аппаратни ўрнатиш мумкин. Ушбу мослама ўзингиз ва яқинларингизни атрофдаги турли вируслардан ҳимоялашда яқиндан ёрдам беради.\nECOBOX рециркулятори ўзида қуйидаги бир қатор фойдали хусусиятларни мужассамлаштирган:\nМослама ўзининг UV-C бактерицид лампаси ёрдамида зарарли микроорганизм ва вирусларни самарали ўлдиради ва зарарли микроорганизмлардан ҳимоя қилади.\nТовуш чиқариш даражаси 45 дб.дан ошмаслиги сабабли рециркулятор деярли шовқинсиз ишлайди.\nМосламага ўрнатилган бактерицид лампаларнинг хизмат муддати 8000 соатни ташкил этади.\nРециркулятор катта майдонли хоналарни ҳам зарарсизлантира олади. 90 кв/м.дан катта майдонли хоналарни зарарсизлантириш учун 60 ваттли рециркуляторлардан фойдаланиш тавсия қилинади.\nЎтказилган тадқиқотлар натижасига кўра, мослама тўлиқ хавфсиз бўлиб, мувофиқлик сертификатига эга.\nРециркуляторлар ишлаётган вақтда озонли кварцлаш сингари инсонлар саломатлиги учун ҳеч қандай хавф туғдирмайди.\nМуҳим эслатма: Республика махсус комиссиясининг навбатдаги қарорига мувофиқ, ишчи, хизмат, умумий санитар-гигиеник узел хоналарини, йирик сиғим майдонларини (хоналарини) ва ҳаво айлантириш тизимини ултрабинафша зарарсизлантириш анжомлари билан жиҳозлаш лозимлиги қайд этилди.\nМазкур қарор ижросини таъминлаш ҳамда одамлар саломатлигини ҳимоя қилишда рециркулятор мосламаси ажойиб танлов бўла олади. Ҳозироқ буюртма беринг. Маҳсулотни бутун республика бўйлаб етказиб бериш бепул.\nТелефон: +99899 9961100 +99894 4208855


Ўзбекистонда аҳолини коронавирусга қарши эмлаш ишларини бошлаш зарур. Бу ҳақда президент Шавкат Мирзиёев 10 февраль куни “Ёшларни қўллаб-қувватлаш ва аҳоли саломатлигини мустаҳкамлаш йили” давлат дастури ижросини самарали ташкил этиш масалалари юзасидан ўтказилган видеоселектор йиғилишида билдирган.\nЙиғилиш чоғида президент соғлиқни сақлаш вазири Абдуҳаким Ҳожибоев ва унинг ўринбосари Баҳодир Юсупалиевга бир ой муддатда биринчи навбатда эмланиши зарур бўлган аҳоли тоифасини белгилаб, уларнинг электрон рўйхатини шакллантиришни топширган.\nМирзиёев “вилоят ҳокимлари билан бирга, оилавий поликлиника ва қишлоқ шифокорлик пунктларидаги 3 мингдан зиёд эмлаш бўлимлари шайлигини таъминлашдан ташқари, яна қўшимча 800 та мобил бригада ташкил этиши зарур”лигини ҳам таъкидлаган.\nЎзбекистонликлар айнан қайси мамлакатда ишлаб чиқарилаётган вакцина билан эмланиши ҳозирча маълум эмас.\nҲозирги кунда мамлакатда Хитойнинг коронавирусга қарши ZF 2001 вакцинаси III босқич синовлари ўтказилаётгани, унда 9 минг кўнгилли иштирок этиши ҳақида Озодлик аввалроқ хабар қилган.\nКоронавирусга қарши курашиш штаби аъзоси Ботир Қурбонов 10 февраль куни АОКАда ўтказилган брифингда Россияда ишлаб чиқилган СПУТНИК-V вакцинасини ҳам Ўзбекистонга олиб келиш, ушбу вакцинани сертификатлаш ва эмлаш тадбирларини бошлаш бўйича музокаралар олиб борилаётганини маълум қилган.\nШунингдек, COVAXга аъзо давлатлар қаторида Ўзбекистонга ЖССТ томонидан маъқулланган вакциналар ҳам олиб келиниши кутиляпти.


Ўзбекистонда ялпи ички маҳсулот ўсди\nДавлат статистика қўмитаси 2018-йилнинг январь – июнь ойлари учун ялпи ички маҳсулот (ЯИМ)нинг дастлабки баҳоланишини эълон қилди.\nДастлабки маълумотларга кўра, 2018-йилнинг январь – июнида Ўзбекистон Республикаси ЯИМ ҳажми жорий нархларда 152 533,4 млрд. сўмни ташкил этди ва ўтган йилнинг мос даври билан таққослаганда 4,9 фоизга ўсди. ЯИМ дефлятори индекси 2017-йилнинг январь – июнидаги нархларга нисбатан 135,4 фоизни ташкил этди.\nАҳоли жон бошига ҳисобланган ЯИМ 4,653 минг сўмни ташкил этди ва бу кўрсаткич ўтган йилнинг мос даврига нисбатан 3,1 фоизга юқоридир.\nИқтисодий ўсиш суръати иқтисодиётнинг асосий тармоқларида кузатилган ижобий динамика билан боғлиқдир. Иқтисодиётнинг барча тармоқларида яратилган ялпи қўшилган қиймат (ЯҚҚ) ҳажми ЯИМ умумий ҳажмининг 85,5 фоизини ташкил этди ва 5,0 фоизга ўсди (ЯИМ мутлоқ ўсишига таъсири 4,4 фоиз пунктни ташкил этди).\nСаноат тармоғининг қўшилган қийматида 6,1 фоизлик ўсиш қайд этилди. Саноат ишлаб чиқаришининг ЯИМ мутлоқ ўсиш суръатига ижобий таъсири 1,4 ф.п. даражасида баҳоланди. Саноат тармоғидаги ижобий динамика тоғ-кон саноати ва очиқ конларни ишлаш тармоғи қўшилган қийматининг 34,3 фоизга, ишлаб чиқарадиган (қайта ишлаш) саноат тармоғи қўшилган қийматининг 0,9 фоизга ва бошқа саноат тармоқларининг 2,0 фоизга ўсиши ҳисобига таъминланди.\nҚурилиш ишлари ҳажми ўтган йилнинг мос даври билан таққослаганда 9,7 фоизга ўсди. ЯИМнинг мутлақ ўсишида қурилиш тармоғининг ижобий ҳиссаси 0,7 ф.п. даражасида баҳоланди.\n2018-йилнинг январь – июнь ойлари якунларига кўра, қишлоқ, ўрмон ва балиқ хўжалигида ҳам 2,7 фоиз даражасида ижобий ўсиш суръати қайд этилди. Мазкур тармоқнинг ЯИМ мутлоқ ўсиш суръатига таъсири 0,4 ф.п.ни ташкил қилди.\nҚишлоқ, ўрмон ва балиқ хўжалигининг ЯИМ тармоқлари бўйича таркибидаги улуши ўтган йилнинг мос даври билан таққослаганда 0,5 ф.п.га камайди ва 16,7 фоизни ташкил қилди.\nСаноатнинг улуши 26,1 фоиздан 30,6 фоизга ошди, қурилиш тармоғининг улуши эса ўтган йилги даражада сақланиб қолди ва 7,4 фоизни ташкил қилди.\nТашкилотлар учун / 2018-07-11


Навальний Путиннинг “жиблажибон”ини судга берди | Qalampir.uz\nНавальний Путиннинг “жиблажибон”ини судга берди\nОлам\t05 Май 14:39 8844\nМоскванинг Пресненский суди сиёсатчи Алексей Навальнийнинг Россия Президенти матбуот котиби Дмитрий Песковга қарши даъвосини қабул қилди. Бу ҳақда РБК хабар бермоқда.\nМаълум қилинишича, суд Навальнийнинг Песковга қарши даъвоси ишлаб чиқариш учун қабул қилинганини таъкидлаган.\nСудгача тайёргарлик 27 майга режалаштирилган. Таъкидланишича, аввалроқ шаъни, қадр-қиммати ва ишбилармонлик обрўсини ҳимоя қилиш тўғрисидаги даъво камчиликларни тузатиш учун ҳаракатсиз қолдирилган.\nПесковнинг Навальний гўёки хорижий махсус хизматларда ишлаган, деган сўзлари билан мухолифатчига таъсир қилган. 2020 йил 1 октябрда Песков “Марказий разведка бошқармаси мутахассислари Навальний билан ишлаяпти, у айтадиган ҳамма нарса бу ташкилот оғзига соладиган нарсадир” деганди.\nНавальний раддия Кремльнинг расмий веб-сайтида эълон қилинишини сўради. Сиёсатчининг сўзларига кўра, Песков ҳақиқатга мос келмайдиган ва унинг шаъни, қадр-қиммати ва ишбилармонлик обрўсини камситадиган маълумотларни тарқатган. Песковнинг ўзи Навальнийнинг сўзларини “кулгили айбловлар” деб атаган.\nУшбу суд даъвоси жорий йилнинг 29 март куни қўзғатилган. Бундан ташқари, бу мухолифатнинг Президент матбуот котиби ҳақидаги иккинчи баёноти, Навальний биринчи марта 2020 йил ноябрида худди шундай тарзда судга мурожаат қилганди.\nНавальний билан боғлиқ вазият\nЭслатиб ўтамиз, Путиннинг давлат маблағи асосида ўзи учун сарой қурдирганини даъво қилиб чиққан Навальний Германиядан қайтган заҳоти аэропортда ҳибсга олиниб, кейинчалик 2,5 йиллик қамоқ жазосига ҳукм қилинган эди.\nШундан сўнг, уни ватанпарвар мухолифатчи, деб билган омма намойишлар уюштирди. Навальний бир неча бор очлик эълон қилди, яқинлари ва адвокатлари унинг қамоқда қийноққа солинаётгани ва соғлиги ёмонлашганини айтиб чиқди.\nОзодликка эришиш учун турли йўлларни қўллаб кўраётган Навальний ўтган ҳафта Қуръон китобини бермагани учун колония раҳбарини судга берди. Чеченистон раҳбари Рамзан Қодиров эса буни провокация деб атади.\nҲозирда Навальний жамоаси ўзи фаолиятини давом эттирмоқда ва яқинда эски мавзу бўйича янги суриштирув эълон қилди.\nШунингдек, Россия прокурорлари томонидан Навальнийнинг фаолиятини “экстремистик” деб баҳолаш таклиф қилинди.\nПутин Песков Навальний\n20 Октябрь 09:08 30291\n18 Октябрь 17:40 26165\n20 Октябрь 08:58 23881\n18 Октябрь 12:26 19025\n19 Октябрь 13:02 18516


'Британия элчилиги ходими: Ўзбеклар мени қийноққа солдилар' - BBC News O'zbek\n'Британия элчилиги ходими: Ўзбеклар мени қийноққа солдилар'\nIndependent on Sunday рўзномаси Британиянинг Тошкентдаги элчилиги қўриқчиси Қаюм Ортиқовнинг ҳибсга олиниши ва унинг тақдирига нисбатан Британ расмийларининг муносабатига бағишланган мақола эълон қилган.\n"Собиқ Ташқи ишлар вазирлиги ходими Британия устидан жосуслик қилиш таклифини рад этганига қарамасдан, унинг тақдири ўз ҳолига ташлаб қўйилганини айтади", деб ёзишган Independent on Sunday мухбирлари Жонатан Оуэн ва Жеймс Ханнинг.\n"Британия Ташқи ишлар вазирлиги ходимини ўз тақдирига ташлаб қўйганликда айбланмоқда. У Ўзбек расмийлари уни қийнаганларини ва Лондон учун жосуслик қилишда айблаганларини айтган", дейилади мақолада.\nИкки фарзанднинг отаси 44 ёшли Қаюм Ортиқов даъво қилишича, у Ўзбек махфий хизматларига жосуслик қилиш таклифини рад қилгани учун 2008 йил декабрида ҳибсга олганлар ва қийноқларга тутганлар.\nУнинг рафиқаси Моҳира Ортиқова эри билан 2009 йил октябридагина учрашишга изн берилганини айтган.\nМоҳира Ортиқова Британия элчилиги ходимлари эрининг масаласида илиқ гаплашганларини, бироқ бир ярим йил давомида Британ расмийларидан бирор бир хабар бўлмаганини айтган.\nIndependent рўзномаси Моҳира Ортиқованинг Британия Бош вазири Девид Кэмеронга очиқ хатини эълон қилган.\nБу мактубда Британ элчилиги ходимлари Қаюм Ортиқовнинг бундан буён элчиликда ишламаслигини, унга нима бўлгани ўзларини ташвишлантирмаслигини айтганлари ёзилади.\n"Улар мени улоқтирдилар", деган Қаюм Ортиқов.\nРўзнома Қаюм Ортиқовнинг 2011 йилда озод этилганини ва оила Ўзбекистонни тарк этгани ҳақида ёзади.\nМоҳира Ортиқова Бош вазир Девид Кэмерондан ўзларига Британиядан бошпана беришни сўрайди.\nIndependent рўзномаси Британ расмийларига Ортиқов масаласи бўйича мурожаат қилганлар.\nБритания ҳукумати сўзчисига кўра, "ҳибсдалиги пайтида Қаюм Ортиқов қийноққа солингани ҳақидаги хабарлардаан чуқур ташвишландик. Тошкентдаги Британия элчилиги жаноб Қаюмов иши бўйича бир неча марта аралашган".\nТошкентдаги Ўзбекистон элчихонаси Қаюм Ортиқов одам савдосидек соф жиноий айблов бўйича ҳибсга олинганини айтган.\nРафиқаси Моҳира Ортиқова турмуш ўртоғи билан 2009 йилда илк бор учрашганидан кейин инсон ҳақлари фаолларига мурожаат қилган, Ўзбекистондаги инсон ҳуқуқларини ҳимоя қилиш "Эзгулик" жамияти Қаюм Ортиқовнинг "Тоштурма"да шафқатсиз қийноқларга солингани ҳақида хабар тарқатган эди.\nЎшанда рафиқаси қийноқларга чидай олмаган Қаюм Ортиқов бир неча марта ўз жонига қасд қилишга урингани ҳақида айтган.\nИнсон ҳуқуқларини ҳимоя қилиш Эзгулик” жамияти маҳбуснинг қонга беланган уст-боши жамият ихтиёрида сақланаётгани ҳақида маълум қилган.


Неманья Матичнинг кейинги режалари қандай? У яқин келажакдаги мақсадини ошкор қилди\n6 май, 2020, 23:15\nТеглар:Неманья Матич | Манчестер Юнайтед\n"МЮ"нинг сербиялик етакчиси ҳақида.\n«Манчестер Юнайтед» клубининг сербиялик ярим ҳимоячиси Неманья Матич яқинда «Қизил иблислар» расмий сайтига берган интервьюсида келажакда мураббий бўлиш нияти борлигини айтиб ўтди.\n- Сиз клубнинг ёш ўйинчилари ҳақида доимо ижобий фикрларни билдирасиз. Улар маслаҳатлар учун ёнингизга келадими ва сиз ўзингизни мураббийдек ҳис қиласизми?\n- Ростини айтсам, кимнингдир ёнимга келгани ва ниманидир сўраганини кўрмаганман. Билмадим, балки улар ҳаддан ортиқ камтардирлар. Фикримча, уларга қандай шуғулланаётганимиз ва нималар қилаётганимизни кўриш ҳам етарли. Улар бизнинг нималар қилаётганимизни кузатишлари, ўзларининг маҳоратларини ишга солишлари керак ва шунда албатта улар топ-ўйинчиларга айланишади.\n- Фаолиятингизни якунлаганингиздан сўнг мураббий бўлишни истармидингиз?\n- Ўйлашимча, ҳа.\n- Мураббийлик соҳасида сизга кўпроқ нима ёқади?\n- Мен бутун ҳаётим давомида футболдаман. Шуғулланишни 5 ёшдан бошлаганман. Фикримча, футбол – мен биладиган ягона нарса. Менга футбол ичида бўлиш ёқади, шу сабаб бутсаларимни илганимдан кейин ҳам футболда қоламан. Албатта, мураббий бўлишни хоҳлайман.\n- Бу сизни ўйинчи сифатида футболга бошқача қарашга мажбур қиляптими?\n- Айни пайтда йўқ, чунки бор диққат-эътиборим ўйнашга қаратилган. Лекин агар бутсаларимни михга илишга қарор қилсам, у ҳолда бундан бир ёки ярим йилдан сўнг футболга бошқача қарашни бошлайман. Бу қийин бўлмайди, деб ўйлайман.\n- Сиз ватанингизда футбол клубларига ёрдам бериб келасиз. Сербияда футболни ривожлантиришга ёрдам бераётганингизга ишонишингиз қанчалик муҳим?\n- Сербияда кўплаб иқтидорли ёшлар бор, уларнинг барчасида шуғулланиш ва маҳоратларини кўрсатиш учун барча шарт-шроитлар мавжуд ва мен бу ҳаракатларим билан уларга ўзларини кўрсатишлари ҳамда маҳоратларини намойиш этишлари учун қулай шароитлар яратиб берилишига ҳаракат қиляпман. Футбол ўйнашни бошлаган пайтимда менда шароитлар бўлмаган, майдонлар қўрқинчли эди. Менда бутсалар ҳам бўлмаган. Ҳозир эса мен фаолиятимни бошлаган клубимда шароитлар анча яхши ва йигитлар ўзларини кўрсатиш учун барчасини амалга оширишлари мумкин. Энди ҳаммаси уларнинг ўзларига боғлиқ. Улар футбол учун борларини беришга тайёр эканликларини кўрсатишлари керак. Ҳеч қандай баҳоналар йўқ.\nФото Сульшер Моуриньо кўзлаган футболчини олади\nСульшер: Унинг тажрибаси биз учун керак бўлади\nСульшер: Матич, Мактоминей ва Погба турли тоифада МЮ учун зарур футболчилар


Бутун оламлар Робби Аллоҳ таолога ҳамду санолар, икки олам сарвари, суюкли Пайғамбаримиз Муҳаммад Мустафо соллаллоҳу алайҳи васалламга ҳамда ул зотнинг аҳли байтлари ва саҳобаи киромларига салавоту саломлар бўлсин.\nСийрат фани Пайғамбаримиз соллаллоҳу алайҳи васалламнинг шаклу шамойиллари, турмуш тарзлари, гўзал хулқлари, юксак одоб-ахлоқлари, юриш-туришлари, бутун оламга раҳмат бўлиб келганлари, аҳли байтлари ва атрофларидаги кишиларга нисбатан муомалаларини ўрганади. Сийратга эътибор Расулуллоҳ соллаллоҳу алайҳи васалламга эътибор демакдир. Ҳозирги кундаги глобаллашув шароитида, таҳликали замонимизда ёшу қари – бутун инсоният Муҳаммад соллаллоҳу алайҳи васалламнинг шахсиятларини ўрганишга ва албатта, ул зотнинг сийратларини ўз ҳаётига татбиқ этишга муҳтождир. Охирги йилларда кўплаб олимлар томонидан сийратга доир бир қатор китоблар, бебаҳо асарлар тасниф қилинди, тартибга солинди ва халқимизга тақдим этилди.\nҚўлингиздаги китоб машҳур олим Саййид Муҳаммад Ҳасанийнинг «Муҳаммад соллаллоҳу алайҳи васаллам – ал-инсонул комил» китоби бўлиб, уни «Кўкалдош» ўрта махсус Ислом билим юрти ўқитувчиси Ғиёсиддин Баратов ўзбек тилига таржима қилиб, сиз азиз китобхонларга тақдим этмоқда. Шуниси эътиборлики, Ғиёсиддин Баратов мазкур таржима ишига Имом Бухорий номидаги Тошкент Ислом институтида таҳсил олиб юрган кезларидаёқ қўл урган эди. Мана бугун Аллоҳ таолонинг марҳамати билан бу хайрли ишнинг мевасини кўриб турибсиз. Таржимон мазкур китобни авваламбор сийрат фанига ҳисса қўшиш, қолаверса, Жанобимиз соллаллоҳу алайҳи васалламни халқимизга янада яқинроқ таништириш илинжида таржима қилган.\nТаржима учун айнан ушбу китоб танланишининг ҳам ўзига яраша сабаблари бор, албатта. Аввало, китобнинг услуби эътиборни ўзига тортади. Китобда Пайғамбаримиз алайҳиссаломнинг ахлоқий, ботиний, тарбиявий намуналари, юксак ахлоқлари, инсонлар билан муомала, ибодат масалаларига доир ва бошқа кўплаб хусусиятлари алоҳида бобларда атрофлича ёритиб борилади. Шу жиҳатдан бу китобни Пайғамбаримиз алайҳиссаломнинг ўзига хос тавсифномалари десак, китобхонга тушунарлироқ бўлса ажаб эмас. Китоб йўналишининг бундай номланишига етарлича асос бор. Муҳтарам ўқувчиларимиз мутолаа мобайнида ўзлари бунга амин бўладилар.\nКитобдан кўпгина ҳадислар жой олган бўлиб, ҳадисларнинг ва саҳобаи киромларнинг сўзларини таржима қилишда имкони борича аслдан узоқлашиб кетмасликка ҳаракат қилинган. Шу билан бирга, таржиманинг ўқувчиларга тушунарли бўлиши ҳам таржимоннинг диққат марказида турганини алоҳида таъкидлаш жоиз. Шунга кўра, араб тилига хос бўлган иборалар ўзбекча муқобилига алмаштириб берилган бўлиб, баъзи ўринларда ҳадислардан чиқариладиган хулосалар, ҳикматлар ҳамда Пайғамбаримиз алайҳиссаломга тегишли сифатлар алоҳида рақамлар билан ажратиб кўрсатилган.\nАзиз китобхонга яна бир нарсани эслатиб қўймоқчимизки, ушбу китоб Пайғамбаримиз алайҳиссаломнинг сийратлари билан яқиндан танишиш имконини берувчи бир манба, холос. Бу китобни фиқҳий ёки ақийдавий масалаларга дастак қилиб олиш тўғри бўлмайди, албатта. Бинобарин, ҳадисларнинг маъноси бир-бирига зид келиб қолгандек туюлган ўринларда тушунмовчилик келтириб чиқармаслик, балки ҳадис ва фиқҳ илми мутахассисларига мурожаат қилиш тавсия қилинади.\nСўзимиз сўнгида Яратгандан ушбу китобни халқимиз учун манфаатли китоблардан қилишини, таржимоннинг дин йўлида қиладиган келгуси ишларига ривож ва баракалар беришини тилаб қоламиз.\nМуаллифнинг тўлиқ исми шарифи Муҳаммад ибн Алавий ибн Аббос Идрисий Ҳасаний Ҳошимий Моликий бўлиб, 1945 йилда Маккаи Мукаррамада таваллуд топган. У зот моликий мазҳабининг кўзга кўринган уламоларидан бири бўлиб, «икки ҳарам муҳаддиси» дея танилган. Йирик уламолардан илм ўрганиш мақсадида Ислом оламининг кўп шаҳарларига сафар қилган. Унинг ҳадис, моликий фиқҳи ва бошқа шаръий илмларга оид бир қатор асарлари бор. Таниқли шогирдлари Али Жифрий, Абдуллоҳ Фадъақ ва бошқалардир.\nОтаси аллома Ибн Аббос Моликий Масжидул Ҳаромда мударрис бўлган. Муҳаммад Ҳасаний ота-боболари йирик диний уламолардан бўлган оилада тарбия топгани сабабли ёшлигиданоқ шаръий илмларга ниҳоятда қизиқди ва натижада ўз асрининг энг йирик ҳадис олимларидан бўлиб етишди.\nДастлаб Маккаи Мукаррамадаги «Фалоҳ» мадрасасида, кейинчалик эса Қуръони Карим таҳфизига ихтисослашган мадрасада таълим олди. Сўнгра Миср, Марокаш, Ҳиндистонга илмий сафар қилди. Ал-Азҳар университетига ўқишга кириб, усулуд-дин (ақийда илми) бўйича магистр ва докторлик илмий даражаларига эга бўлди. Кейин йирик уламолардан янада кўпроқ илм эгаллаш мақсадида Марокашга қайта сафар қилди. 1970 йили Маккаи Мукаррамадаги шариат куллиясига, кейинчалик эса Масжидул Ҳаромга мударрис этиб тайинланди. Отасининг вафотидан сўнг Қирол Абдулазиз номидаги университетда шаръий илмлар кафедраси ҳайъат аъзоси этиб тайинланди.\nМуҳаммад Ҳасаний 2000 йилда ал-Азҳар университети профессори унвонига сазовор бўлди.\nУнинг илм мажлисларида нафақат толиби илмлар, балки ёшу қари баробар иштирок этарди. Улар устоздан усулуд-дин, фиқҳ, ҳадис илмлари ҳамда араб тили қоидаларини ўрганишарди. Шунингдек, у ҳар йили бир қатор илмий маърузалар қилиши билан оммага яхши танилган эди. Муҳаммад Ҳасаний Робитатул оламил исломий (Халқаро Ислом робитаси) ташкилотининг мажлисларида, шу билан бирга, бир қатор маҳаллий ва халқаро илмий анжуманларда иштирок этган.\nМуаллифнинг ҳадис илмидаги устозлари:\nОтаси Ибн Аббос Моликий Ҳасаний;\nШайх Муҳаммад Яҳё ибн шайх Омон;\nШайх Ҳасан ибн Саъид Ямоний;\nМуҳаддис шайх Муҳаммад Ҳофиз Тийжоний (Миср);\nШайх Ҳасан ибн Муҳаммад Мушот Мунофий;\nШайх Муҳаммад Нур Сайф ибн Ҳилол Маккий;\nШайх Абдуллоҳ ибн Саъид Лаҳажий;\nШайх Муҳаммад Ёсин Фодоний;\nШайх, муҳаддис Ҳабибурроҳман Аъзамий;\nШайх, муҳаддис Муҳаммад Юсуф Баннурий;\nПокистон муфтийси шайх Муҳаммад Шафиъ;\nШайх Муҳаммад Асъад Абажий;\nШайх Ҳасан ибн Аҳмад ибн Абдулборий Аҳдал Ямоний;\nШайх Маккий ибн Муҳаммад Жаъфар Димашқий;\nМиср муфтийси, фақиҳ шайх Ҳусайн Муҳаммад Махлуф.\nТаълиф этган асарлари:\nМуаллиф усулуд-дин (ақийда илми), шариат, фиқҳ ва сийрат илмларига оид ўнлаб китоблар ёзганлар. Улардан ҳадис илмига оидлари қуйидагилардир:\n«Диросат ҳавлал Муватто» («Муватто» тўғрисида дарслар»);\n«Фазлул Муватто ва иноятул умматил исламийяти биҳи» («Муватто»нинг фазли ва Ислом умматининг унга эътибори»);\n«Ат-Таҳқиқ ват-таълиқ алал марфуъ мин ривояти Ибн ал-Қосим лил-Муватто фи китоб» («Муватто»да Ибн ал-Қосимдан марфуъ тарзда ривоят қилинган ҳадисларнинг таҳқиқи»);\n«Дироса муқорана ъан ривояти Муваттоул имом Молик» («Имом Моликнинг «Муватто» китобидаги ривоятлар ҳақида қиёсий дарс»);\n«Шубуҳот ҳавлал Муватто ва раддуҳа» («Муватто» ҳақидаги шубҳаларга раддиялар»);\n«Асмоур-рижол» («Ровийларнинг исмлари ҳақида китоб»);\n«Илмул асонид» («Санадларни билиш илми»);\n«Ал-қоваъидул асасиййату фи илми мусталаҳил ҳадис» («Мусталаҳул ҳадис илмидаги асосий қоидалар») ва бошқалар.\nҚуръон илмлари борасидаги асарлари:\n«Ал-қоваъидул асасиййату фи улумил Қуръон» («Қуръон илмлари борасидаги асосий қоидалар»);\n«Зубдатул итқон фи улумил Қуръон» («Қуръон илмларини пухта ўрганишнинг энг сара йўллари);\n«Ҳавла хосоисул Қуръон» (Қуръоннинг ўзига хос хусусиятлари борасидаги китоб);\nМуаллифнинг бошқа китоблари:\n«Лаббайкаллоҳумма, лаббайк» (Ҳаж ҳақида);\n«Ал-мухтор мин каломил ахёр» («Яхшиларнинг сараланган сўзлари»);\n«Муҳаммад соллаллоҳу алайҳи васаллам – ал-инсонул комил» (қўлингиздаги китоб);\n«Ат-тасаввуф» (Тасаввуф ҳақида китоб);\n«Тарихул ҳаводисун набавийя» («Нубувват воқеалари тарихи») ва бошқалар.\nВафоти: Муаллиф ҳижрий 1425 йил (милодий 2004 йил) 15 Рамазон, жума куни Маккаи Мукаррамада вафот этди. «Икки ҳарам муҳаддиси»га Масжидул Ҳаромда қирол Абдуллоҳ ибн Абдулазиз иштирокида жаноза ўқилди.


Эй иймон келтирганлар (51): Иймондан куфрни афзал билган қариндошларни дўст тутиш ҳаромлиги\nBy IxlosOrg on 06/15/2020 МАҚОЛАЛАР Эй иймон келтирганлар\n“Эй иймон келтирганлар, оталарингиз, ака-укаларингиз ва бошқа қариндошларингиз агар иймондан куфрни афзал билса, уларни дўст тутманг. Сизлардан ким уларни дўст тутса ва уларга муҳаббат қўйса, ўз жонига катта зулм қилибди” (Тавба, 23).\nҲурматли ўқувчи, бу илоҳий нидода Аллоҳга иймон келтирган, фақат Ислом ҳақ дин, Аллоҳ Исломдан бошқа динни ҳаргиз қабул этмайди деб эътиқод қилган, Муҳаммад саллаллоҳу алайҳи ва салламнинг пайғамбарлигига ишонган ва бу борада иймони комил бўлган ҳар бир мўминга қаттиқ танбеҳ ва огоҳлантириш бордир. Аллоҳ таоло уларни ота-оналари, ака-ука, опа-сингил ва бошқа қариндош-уруғларидан бирор киши агар иймонни қўйиб, куфр йўлини танлаган кофир бўлса, ким бўлса ҳам уни дўст тутишдан қайтарди. Хоҳ уруш, хоҳ тинчлик пайтида бўлсин, энг яқин инсон агар кофир бўлса, уни яхши кўриш, ҳимоя қилиш, унга ёрдам бериш, мусулмонларнинг сирлари ва ички ишларини фош қилиш мумкин эмас, бундан қаттиқ қайтарилган. Аллоҳ иймон сифати билан нидо қилиб: “Эй иймон келтирганлар”, яъни Аллоҳ ва Расулига, қиёмат кунига, Аллоҳнинг ваъда ва таҳдидларига инонган бандаларим, “оталарингиз, ака-укаларингиз ва бошқа қариндошларингиз, агар иймондан куфрни афзал билса уларни дўст тутманг”, деди. Яъни улар Аллоҳ ва Расулига иймон келтиришдан кўра уларга кофир бўлишни афзал деб билсалар ва қайсарлик билан куфрларида давом этсалар, уларни дўст тутманг. Сўнг Аллоҳ азза ва жалла мўминларга нидо қилиб: “Сизлардан ким уларни дўст тутса, улар ўз жонига катта зулм қилибди”, деди. Яъни агар мўмин бандалари Унинг амрига қулоқ солмай, иймондан куфрни, тавҳиддан ширкни, покликдан ифлосликни, тартиб-интизомдан бошбошдоқликни, адолатдан зулмни афзал кўрган оталари ва ака-укалари билан орани очиқ қилмасалар, кофир қариндошларини дўст тутган бундай кимса “ўз жонига катта зулм қилибди”, яъни зулмга ботиб, унинг ичига кириб кетибди. Бу эса гўё булардан бошқа золим йўқ, фақат шулар золим деган гапдир, Аллоҳ сақласин. Буларнинг зулми яширин эмас, очиқ-ойдин кўриниб турибди. Улар адоват ўрнига муҳаббатни, кўмаксиз қолдириш ўрнига ёрдам беришни ихтиёр этдилар. Ҳолбуки, зулм дегани бир нарсани ўз ўрнига қўймасликдир. Аслида улар Аллоҳни яхши кўриб, дўст тутишлари лозим эди. Аллоҳ уларни ва барча халқларни яратган, ризқ-рўз берган, ишларини бошқариш билан уларга чексиз неъмат ато этган зотдир. Ҳар бир нарса Унинг қўлидадир, У ҳамма нарсага қодир зотдир. Мана, кимни яхши кўриш ва дўст тутиш керак эди. Қандай қилиб Аллоҳни қўйиб, бирон нарсага эга бўлмаган, ўзи бировнинг мулки бўлган, ҳеч нарса бера олмайдиган, ўзи муҳтож кимсани яхши кўриб, дўст тутиш мумкин?!\nОдамлар орасидан яхши кўриш ва дўст тутиш керак бўлган кишилар Аллоҳга иймон келтириб, тоғутни инкор этган мўминлардир. Тоғут деб Аллоҳдан ўзга ибодат қилинган махлуқотларга айтилади. Инсонми, жинми, юлдузми, дарахтми, тошми, ё улардан бошқасими, ким бўлса ҳам Аллоҳни қўйиб унга ибодат қилинса тоғут бўлади. Муҳаббат ва дўстликка сазовор мўминлар Аллоҳни яхши кўрадилар, Уни дўст тутадилар, Аллоҳ яхши кўрган нарсаларни ҳам яхши кўрадилар, Аллоҳни яхши кўрган ва Уни дўст тутган солиҳ, мўмин, итоаткор бандаларни дўст тутадилар. Аммо иймондан куфрни, тавҳиддан ширкни, мўминлардан кофирларни афзал кўрган кимсани қандай яхши кўриш, унга ёрдам бериш мумкин бўлсин. Бу энг катта зулмдир. Шундай қилган кимса золимларнинг золимроғидир. Аллоҳ таоло айтади: “Агар ота-оналарингиз, фарзандларингиз, ака-укаларингиз, хотинларингиз, қариндош-уруғларингиз, йиққан мол-дунёларингиз, касод бўлишидан қўрқадиган тижоратингиз ва яшаб турган уйларингизни Аллоҳ ва Расулининг ҳамда Аллоҳ йўлидаги жиҳоднинг муҳаббатидан устун кўрсангиз, у ҳолда Аллоҳнинг азобини ва жазосини кутаверинг! Аллоҳ итоатсиз қавмни ҳаққа муваффақ этмайди” (Тавба, 24). Бундай фосиқ кимсаларга тавба қилиш, Аллоҳга, унинг муҳаббати ва дўстлигига қайтиш насиб этмайди. Чунки улар куфр, фисқ, зулм, ёмонлик ва фасодга ботиб кетганлар. Аллоҳнинг қонуни шуки, ким нима нарсага муккасидан кетган бўлса, кўпинча уни ташлай олмайди. “Фосиқ” дегани куфр, зулм ва бузуқлик билан йўлдан озган маъносига далолат қилади.\nЮқорида баён қилганимиздан бу илоҳий нидо кўрсатмаларини билиб олдингиз. Бунга қўшимча тарзда айрим нарсаларни айтиб ўтсак, нур устига нур бўлади деб ўйлаймиз:\n“Эй иймон келтирганлар, оталарингиз…” ояти мўмин киши гарчи энг яқин қариндоши бўлса ҳам кофир кимсани дўст тутиши ҳаромлигини ифода этади. Бу ҳукм қиёматга қадар Ислом уммати орасида умумийлигича қолади, нозил бўлиш сабабига қаралмайди. Чунки муҳими лафзнинг умумийлигидир, сабабнинг хослиги эмас.\nМушрикларни дўст тутган киши ўзи ҳам мушрикка айланади. Абдуллоҳ ибн Аббос разияллоҳу анҳумо айтганидек: “Ким мушрикларни дўст тутса, у ҳам улар каби мушрик бўлади. Чунки ширкка рози бўлиш айни ширкдир”. Кофир қариндошларга яхшилик қилиш ва совғалар бериш бундан мустасно қилинган. Бунга Асмо разияллоҳу анҳо айтган ҳадис далил бўлади. У: “Эй Расулуллоҳ, онам соғиниб, мени кўргани келибди, лекин ўзи мушрик, унга яхшилик қилсам бўладими?” деб сўраганида Расулуллоҳ саллаллоҳу алайҳи ва саллам: “Онангга яхшилик қил”, деб жавоб бердилар (Бухорий (2620), Муслим (1003) ривояти).\nАллоҳ ва Расулини яхши кўриш мажбуриятларнинг энг каттаси бўлиб, ким Аллоҳ ва Расулини яхши кўрмас экан, мен мусулмонман деб даъво қилса-да, иймонсиз бўлади. Бу ҳақиқатни таъкидлаган Расулуллоҳ саллаллоҳу алайҳи ва салламнинг ушбу сўзларига қулоқ тутинг: “Уч нарса бор, кимда шулар бўлса, иймон ҳаловатини топади: Аллоҳ ва Унинг расули барча нарсадан кўра унга суюклироқ бўлиш, кимни яхши кўрса, фақатгина Аллоҳ учун яхши кўриш, Аллоҳ уни куфрдан қутқарганидан сўнг яна куфрга қайтиб қолишни оловга ташланишдан кўра ҳам ёмонроқ билиш” (Бухорий, 1/60, Муслим, 2/13 ривояти).\nAvvalgi maqolaПайғамбаримизнинг кун тартиби (7)\nKeyingi maqola Эпидемия ҳолатида сафлар орасини очиб намоз ўқишнинг ҳукми


Жума хутбасидан | Muslimaat.uz\nМанзилингиз:Муслимаат»Хизматлар»Жума фазилатлари»Жума хутбасидан\nBy Muslimaat on Iyun 3, 2016 Жума фазилатлари, Шайх Бутий ўгитлари\nУШБУ ЁЗ ОЙЛАРИДА ФАРЗАНДЛАРИНГИЗНИ ОВЛОВЧИЛАРДАН ЭҲТИЁТ БЎЛИНГ!\nНабиййимиз Мустафо соллаллоҳу алайҳи васалламдан ривоят қилинган саҳиҳ ҳадисда у Зот бизга, агар атрофимизда ўзига тобеъ қилувчи дунёни, бизни бошқариб ҳукм қилувчи ҳавойи нафсни, буйруқ берувчи муросасозликни кўрсак, кўпчилик иши ва унинг муаммоларини четга қўйиб, ҳар биримиз ўз оиламиз билан шуғулланиб, уларга ҳизмат қилишимиз лозимлигини насиҳат қилганлар. У Зот умматларига Аллоҳ таоло вазифа қилиб топширган оила тарбиясига эътибор бериб, оила аҳлини кузатиб боришни, ўғил-қизларни Аллоҳ хоҳлаган йўлда вояга етказишни, кечаю кундуз Аллоҳ субҳанаҳу ва таолонинг тўғри йўлида бўлишларини назорат қилиб туришни ва қалбларига бу диннинг ҳамда Аллоҳнинг китоби ва Расулуллоҳнинг суннатига бўлган муҳаббатни сингдиришни васият қилиб кетган эдилар.\nМен сизларга бу ўринда Пайғамбаримиз алайҳиссалом айтган нарсага қўшимча тарзда қуйидагиларни келтириб ўтмоқчиман.\nҲақиқатда ҳам Расулуллоҳ бизларни эҳтиёт қилиб огоҳлантирган нарсанинг тасдиғини бугунги кунда кўриб турибмиз. Ҳақиқатда биз ўзига эргаштирувчи ҳавойи нафсни кўрдик, итоат қилдирувчи хасисликни, ҳар бир инсон ўз истагига эргашишини, ақл ва тил ўрнида муросасозлик етакчи бўлаётганини, хуллас, буларнинг барини кўриб бўлдик.\nЭнди биз Расулуллоҳ соллалоҳу алайҳи васалламнинг ўн тўрт аср олдин авлодлар ортидан бизларга қарата айтган насиҳатларига қулоқ солишга мажбурмиз. Расулуллоҳ васият қилган ушбу насиҳатларни ортиғи билан ҳаётга тадбиқ қилишга ва ҳар биримиз ўз оиламиз риоясига қайтишга, оиладаги барча аъзоларни Аллоҳнинг тўғри йўлида бўлишини ҳимоя қилишга ҳақлимиз.\nРасулуллоҳ айтган насиҳатларга амал қиласизларми ёки қилинган бу насиҳатлардан юз ўгирдингизми? Расулуллоҳ буюрган нарсадан юз ўгиришгача етиб бордингизми?\nМен бу саволга жавоб олишни истамайман, лекин ўз оила аъзолари билан бўлаётган муносабатга назар солиб, ўз ҳолатидан келиб чиқиб жавоб топишни ҳар кимнинг ўзига ҳавола қиламан.\nАллоҳ субҳанаҳу ва таоло ҳар бир мусулмоннинг бўйнига, у ким бўлишидан қатъи назар, буюк ва мураккаб масъулиятни юклаган. Ушбу масъулиятнинг биринчи босқичи, инсон ўз нафсини тийиб туриши, вужудидаги Аллоҳ азза ва жалланинг динига ихлос билан риоя қилиши ҳамда Аллоҳ субҳанаҳу ва таолонинг буйруқларини бажаришидир. Ундан кейинги босқич инсоннинг ўз оила аъзолари: аёли, ўғил-қизларига маносабатида кўзга ташланади.\nҲадис охирида Расулуллоҳ соллаллоҳу алайҳи ва салламнинг: «Сен ўзинг билан машғул бўлиб, кўпчилик ишини қўйгин», деб айтган сўзидаги мен ишора қилган хослик ана шу эди.\nАгар биз ушбу ҳақиқатни англаб етсак ва биздан қиёмат куни Аллоҳ субҳанаҳу ва таоло шаҳримиздаги кўпчилик омма ҳақида сўрашдан олдин айнан ўзимиз ҳақимизда сўрашига ишонсак, шуни ҳам билишимиз керакки, Расулуллоҳ соллаллоҳу алайҳи васалламнинг айтган бу гаплари Аллоҳ таоло олдиндан айтиб қўйган нарсанинг баёни ва таъкиди учун келтирилган. Аллоҳ таоло баёни қатьий бўлган китобида айтмаганми:\n«Аҳлингни намозга амр эт ва ўзинг унга сабр қил. Биз сендан ризқ сўрамасмиз. Биз сенга ризқ берурмиз. Оқибат тақвоникидир» (Тоҳа сураси, 132-оят).\nВа яна Таҳрим сурасининг олтинчи оятида;\n«Эй иймон келтирганлар! Ўзингизни ва аҳли аёлингизни ўтдан сақланг», – деган эмасми?\nОятдаги «Ўзингиз ва аҳлингиз» калималари маънодош синоним сўз бўлиб, аҳл сўзи хосликни ифода этади.\n«Ўзингизни ва аҳли аёлингизни ёқилғиси одамлару тошдан бўлган ўтдан сақланг. Унинг тепасида қўпол, дарғазаб фаришталар бўлиб, улар Аллоҳнинг амрига исён қилмаслар ва нимага буюрилсалар, шуни қилурлар» (Таҳрим сураси, 6-оят).\nДемак, бу насиҳат осмон бағридаги қуёшли кундай Аллоҳнинг Китобида аниқ битилган экан ва унинг таъкидлари Расулуллоҳ соллаллоҳу алайҳи васалламнинг суннат ва ҳадисларида порлаб турар экан, биз ҳам, эй дўстларим, шуни билишимиз керакки, бу масъулиятлар қайноқ ёз фаслида янада кўпаяди.\nШуни билайликки, шу кунларда таълим берувчи маскан эшиклари ёпилиб, олийгоҳлар таътил сабабли беркитилган вақтда бу масъулиятларнинг аҳамияти янада оради.\nЁш йигит-қизлар ёз ойларида шунчаки ёки бирор сабабдан турли жойларга борадилар.\nҲаммангиз бу сабаблар нима эканини яхши биласиз. Бу ҳақда гапни кўпайтиришни истамайман, ҳаммангиз буни кўриб турибсиз. Бундай вазиятда ота-оналарнинг ўз фарзандлари олдидаги масъулиятлари ортади.\nЗиммасида шундай масъулият турган одам бу ишни ташлаб, бошқа иш билан машғул бўлса, бунинг ҳеч бир фойдаси йўқ.\nАллоҳ йўлидаги кураш ҳам ушбу оиланинг тарбиясини йўлга қўйиш орқали бўлади.\nРасулуллоҳ ҳар биримизга қарата: «Сен ўз нафсингни лозим тут», деб турган бўлсалар, биз бу ишни ташлаб, бошқа йиғинларга ва унинг ортидаги баландпарвоз гапларга сакраб ўтишимизнинг ҳеч қандай қиймати ҳам, фойдаси ҳам йўқ.\nАгар уйимда Ислом шариати поймол этилаётган бўлса, болаларим ёз ойларининг тузоғига тушиб турса, қизларим ёзнинг ҳамда инсон ва жин шайтонларининг алдовида қурбон бўлаётган бўлса, мен қайсидир бир сабабни баҳона қилиб бундан юз ўгирсам, менинг Ислом ва Ислом олами ҳақида қайғуриб қалбим эзилишининг нима фойдасию, қанчалик қиймати бор? Расулуллоҳ қилган ушбу насиҳатлардан юз ўгирган кишидан ҳам ғалати одам бўладими?!\nЭй, дўстларим! Инсон ва жин шайтонлари – улар жуда кўп – турли воситалар билан ёз ойларида фарзандларингизни овламоқда. Соҳил қирғоқларини учрашув макони қилиб олмоқда. Базм, ичкилик ва турли беҳуда ўйин-кулгилар – буларнинг бари бор ерларни ўзлари тўпланадиган жой қилмоқда… Ҳолбуки, сизлар бу ёшларнинг энг яқинларисиз, уларнинг масъулиятлари сизнинг бўйнингизда. Шуни билингки, агар болаларингиздан бирортаси Аллоҳнинг тўғри йўлидан қочиб, инсон ва жин шайтонларига эргашадиган бўлса, бу қочиш масъулияти ва зарари ҳамма нарсадан олдин сизнинг елкангизга юкланади. Агар фарзандларингиздан бирорта қиз иффату поклигини йўқотса ва охират бахтсизлигидан олдин бу дунёнинг бахтсизлик тупроқларида йўқолиб кетиши учун инсон ва жин шайтонларига эргашса, бунинг жавобгарлигини ҳар қандай нарсадан олдин елкангизда сиз кўтарасиз.\nҲа, шундай, сиз жавоб берасиз.\nБиз ўзимизни қанчалик беркитмайлик ва Ислом жамияти ҳамда Ислом жамиятини қуриш зарурати ҳақида гапириб, бу масъулиятлардан қанчалик қочмайлик ва бу ҳақидаги гаплар қанчалик кўпаймасин, барибир, Аллоҳ таолони алдаб бўлмайди. Аллоҳ бундай пуч гап билан ушланмайди.\nАллоҳ субҳанаҳу ва таоло сизга айтади: Ўзинг юз ўгирган ва бўйин товлаган иш ҳақида менинг сўзимни ўқимадингми?!\n«Аҳлингни намозга амр эт ва ўзинг унга сабр қил. Биз сендан ризқ сўрамасмиз. Биз сенга ризқ берурмиз. Оқибат тақвоникидир» (Тоҳа, 132-сура).\n«Ўзингизни ва аҳли аёлингизни ёқилғиси одамлару тошдан бўлган ўтдан сақланг. …», – деган сўзимни эшитмадингми?\nСенга чегараланган, маълум нарсани буюрдим. Сенга чекланган аниқ масъулиятни юкладим, аёлинг, ўғил-қизларинг жавобгарлигини зиммангга топширдим, нима учун ўзингга топширилган масъулиятдан четга чиқяпсан?\nМени алдай олмайдиган сўзлар билан шуғулланиб, бу масъулиятдан қочяпсан?\nБу одамлар, албатта, Аллоҳ азза ва жалланинг олдида тўхтаб, шу қабилдаги сўз билан Аллоҳ субҳанаҳу ва таолога жавоб берадилар.\nЭй, дўстларим! Албатта Расулуллоҳ ҳикматли доно Зот эдилар. У кишининг ҳикматлари Аллоҳнинг у кишига берган одобида кўзга ташланади. У Зот соллаллоҳу алайҳи васаллам ушбу сўзни айтганларида ҳақ эдилар:\n«Роббим менга одоб берди ва одобимни гўзал қилди».\nУ Зот бизга ушбу одобнинг кўринишларидан бири бўлган масъулият ва унинг даражасини тушунтириб берган.\nТўғри, ҳар биримиз исломий жамиятни ҳавас қиламиз, бугунги кунда ҳар биримиз Аллоҳнинг дини тўлалигича тадбиқ этилишини орзу қиламиз. Лекин бунинг йўли нима? Унинг ўн қаватли баланд биносини қуриш йўли қандай?\nБунинг йўли – ғиштлар келтириб, уларни териб чиқиш ва уларни йиғиб, устма-уст тартиб билан жойлаштириш. Шу тарзда бинони мукаммал қилиб битириш. Ақли йўқ одамнинг бу тарзда уй қуришни хаёл қилганини эшитмаганмиз.\nҒиштларни тайёрланг, уйга керакли бўлган нарсаларни тўпланг, вақтингизни шу билан ўтказинг, эришасиз.\nМайда бўлаклардан катта жамият келиб чиқади. Жамият нима? Жамият – бу исломий оилалар. Исломий оилалар нима? Агар оилалар яхши бўлса, ундаги эр-хотин, ўғил ва қизлар исломий оила бўлади. Оилаларнинг диёнатли бўлиши исломий жамиятга мос келади. Оилаларнинг бузилиши Аллоҳ субҳанаҳу ва таолонинг динидан оғиб кетган жамиятга муносиб келади.\nБу ҳақиқатни ким билмайди, эй дўстларим.\nШунинг учун Пайғамбаримиз алайҳиссалом;\n«Агар ўзига итоат қилдирувчи ҳасис одамни, эргашувчи хавои нафсни, таъсир қилувчи дунёни ва бирор фикр эгаси ўз фикри билан мақтанаётганини кўрсанг, ўзинг билан машғул бўлиб кўпчилик ишини қўйгин», – дедилар.\nБу сизларнинг ҳар бирингизга алоҳида-алоҳида айтилган Аллоҳнинг хитобидир.\nЎйлаб кўринглар, ҳар бир оила раҳбари Мустафо соллаллоҳу алайҳи васалламнинг ушбу сўзларини эшитиб, унга бўйсунса ва айтса: Лаббай, саййидим Расулуллоҳ, мана мен ўз уйим ичидагиларни ислоҳ этиш учун топширган буйруғингизни бажаришга ва сиз айтганингиздек ўзим билан шуғулланишга тайёрман.\nАгар ҳар бир оила раҳбари Расулуллоҳнинг бу чақириғига лаббай деб жавоб қилса ва бу йўлда учрайдиган барча қийинчиликларга сабр қилса, аҳвол қандай бўлар эди?\nНазар солиб, Исломнинг у ер-бу ердан булоқ бўлиб қайнаб чиқаётганини кўрар эдингиз.\nЯна бир бора айтаман: эй дўстларим! Ҳақиқатни тушуниб етишимиз лозим. Бошқалар шахсларнинг ахлоқини бузиш орқали Ислом жамиятларини парчаламоқда. Улар шахсларни эркагу аёлига қарамай овламоқда. Улар қайноқ бу ёз фаслини ўзлари учун қулай фурсат қилиб олмоқдалар. Чунки улар, агар у ер-бу ерда фасод тарқалса, ўғил-қизларимиз орасидаги ахлоқ хиралашса, сўнг бундай беқарорлик ва бузуқлик кўпайса, айниш вужудга келишини, сўнгра бу айниш ортидан бузуқ жамият келиб чиқишини яхши биладилар.\nАллоҳ субҳанаҳу ва таолодан Расулуллоҳнинг бу муқаддас васиятларини тушуниб етишимизга илҳом беришини сўрайман.\n28 июль 1995 йил.\n01 июнь 2016 йил.\nShayx Ramazon Butiy juma xutbasi


Ўзбекистон январда қанча олтин сотди? - EFFECT.UZ\n2020 йил январь ойида Ўзбекистон 489,8 миллион долларлик олтин экспорт қилди. Бундан Давлат статистика қўмитаси маълумотлари дарак бермоқда.\nҚўмита маълумотларига кўра, 2019 йил январь ойига нисбатан ўсиш 60,3 фоизни ташкил этди. 2020 йил январь ойида Ўзбекистоннинг экспорт таркибида олтиннинг улуши 38,1 фоизга тенг бўлди.


Россия ва Украина ўз ҳудудларидан юк машиналари ҳаракатланишининг тўлиқ тикланишига келишиб олдилар\nРоссия ва Украина ўз ҳудудларидан 25 февралдан юк машиналари ҳаракатланишининг тўлиқ тикланишига келишиб олдилар, дейилмоқда Россия транспорт вазирлиги хабарида.\nМаълум қилинишича, Россия транспорт вазирлиги ва Украина инфратузилма вазирлиги юк машиналари ҳаракатланиши, жумладан транзитнинг тўлиқ тикланишига келишиб олдилар.\n24 февралда Украина бош вазири Арсений Яценюк Украина инфратузилма вазири Андрей Пивоварскийнинг Россия давлат рақамларига эга юк машиналарининг Украина ҳудуди бўйлаб яна ҳаракатланишига рухсат бериш таклифини қўллаб-қувватлади. Уларнинг ҳаракатланиш вақтидаги хавфсизлигини таъминлаш вазифаси Украина ички ишлар вазирлиги ва миллий полицияга юклатилди.\nУкраинада Россия юк машиналари ҳаракатланиши дастлаб Украинанинг "Ўнг сектор" ва "Эркинлик" миллий партияси радикаллари томонидан тўсилган. 11 февралда улар Украинанинг ғарбий чегарасидаги йўлларни тўсишган. Бу акция Закарпатьеда бошланган ва секин-аста Украинанинг Ровнен вилояти, Житомир, Львов шаҳарларига тарқаган. Украинанинг турли ҳудудларида 150 тага яқин юк машинаси ҳаракатланиши тўсиб қўйилган. Россия бунга жавобан ўз ҳудуди бўйлаб Украинада рўйхатдан ўтган юк машиналари ҳаракатланишини тўхтатди, бу эса Украина ҳукуматига Россия юк машиналарининг Украина бўйлаб ҳаракатланишига расмий тақиқ киритишига сабаб бўлган.


Филиппин президенти: «Бу вирусни ҳам, сизни...\n22.06.2021 19:30 0 2418\nФилиппин президенти Родриго Дутерте COVID-19 билан касалланганлар сонининг яна кўпайгани боис эмлашни истамаганларни ҳибсга олишга ваъда берди. Бу ҳақда «Бизнес Online» хабар бермоқда.\n«Aгар эмлашни хоҳламасангиз, сизни ҳибсга оламан ва вакцина қилдираман. Сиз зараркунандасиз... Эмланмасангиз, Филиппинни тарк этинг. Ҳиндистонга ёки Aмериканинг бирон-бир жойига жўнанг. Мен ички ишлар вазирлиги ва маҳаллий бошқарув идораларига вакцинациядан бош тортганлар рўйхатини тузишга кўрсатма бераман», — деди давлат раҳбари.\nУнинг сўзларига кўра, «фақат аҳмоқларгина» эмлашни хоҳламайди.\n«Эмлашни истамайдиганлар, мен сизларга чўчқалар вакцинасини бераман. Бу, ҳақиқатан, вирусни ҳам, сизни ҳам ўлдиради», — деб қўрқитди Дутерте.\nФилиппин Родриго Дутерте вакцина коронавирус


«Хавфсиз шаҳар»: Тошкент шаҳар ИИББ фуқаролар шахсини планшет компьютерлар орқали аниқлаш бўйича лойиҳа синовдан ўтказилмоқда | Uzbekistan Today\nБош саҳифа / Социум / «Хавфсиз шаҳар»: Тошкент шаҳар ИИББ фуқаролар ш...\n«Хавфсиз шаҳар»: Тошкент шаҳар ИИББ фуқаролар шахсини планшет компьютерлар орқали аниқлаш бўйича лойиҳа синовдан ўтказилмоқда\nТошкент шаҳар Ички ишлар бош бошқармаси фуқаролар шахсини жойида реал вақт тартибида, жумладан планшет компьютерлар орқали аниқлаш лойиҳаси синовдан ўтказилмоқда. Бу ҳақда пайшанба куни бўлиб ўтган брифингда ИИББ ППХ бригада командиригинг биринчи ўринбосари , подполковник Азиз Султонов хабар қилди.\nАзиз Султоновнинг таъкидлашича, кечки тадбирлар профилактик бўлиб, асосан жиноятчилик ва ҳуқуқбузарликнинг олдини олишга қаратилган. Бу вақтда бемақсад юрган, юриш-туришида шубҳа уйғотган ёки жиноят содир этишга мойил бўлган фуқаролар икки хил тартибда жиддий текширилади.\nФуқароларнинг шахсини аниқлаш савол-жавоб ҳамда ахборот коммуникация воситалари орқали аниқланади. Агар фуқаро шубҳа уйғотмаса, узр сўраб қўйиб юборилади ёки уйига элтиб қўйилиши (асосан хорижий фуқаролар) ҳам мумкин.\nТошкент шаҳар ИИББ планшетлар ёрдамида ўша жойнинг ўзида фуқаронинг шахсини аниқлаш бўйича лойиҳани синовдан ўтказмоқда. Бу каби планшетларни ППХ вакилининг ҳар бирига бериш режалаштирилган, дея хабар қилинди брифингда.\nИИББ бошлиғи ўринбосари Дониёр Тошхўжаевнинг қўшимча қилишича, планшетларга маҳаллий мутахассислар ишлаб чиққан дастурий таъминот ўрнатилади. Яқин орада ушбу тизим пойтахтда, кейинроқ босқичма-босқич вилоятларда ҳам ишга туширилиши кутилмоқда.


Карантин даврида телефон ва интернет учун тўлов кечикса ҳам узиб қўйилмаслиги ростми?\nАйни дақиқаларда АОКА ҳузуридаги штабда Ахборот технологиялари ва коммуникацияларини ривожлантириш вазири матбуот котиби Шерзод Аҳматов иштирокида онлайн брифинг ўтказилмоқда.\nСавол: Бугунги, карантин холатда Интернет ва телефон алоқаси учун тўловларни амалга оширишда аҳоли учун қандай имкониятлар яратилади? Телефон ва интернет учун тўлов кечикса ҳам карантин даврида узиб қўйилмаслиги ҳақидаги қарорни ўқидим...\nЖавоб: Ўзбекистон Республикаси Вазирлар Маҳкамасининг «Коронавирус инфекцияси тарқалишига қарши қўшимча чора-тадбирлар тўғрисида» қарори қабул қилинди. Ўзбекистонда 24 мартдан бошлаб фуқаролар томонидан Интернет ва телефон алоқаси учун тўловларни ўз вақтида амалга оширмаганлик учун 2 ой давомида ўчирилишига йўл қўйилмайди.\nБу Ўзбекистон Республикаси Вазирлар Маҳкамасининг «Коронавирус инфекцияси тарқалишига қарши қўшимча чора-тадбирлар тўғрисида»ги қарорида белгиланган.\nШу билан бирга, идоравий бўйсунуви ва ташкилий-ҳуқуқий шаклидан қатъи назар барча ташкилотларнинг асосий иш фаолиятига таъсир этмаган ҳолда қонун ҳужжатларида белгиланган тартибда ходимларни меҳнат таътилига чиқариш, қолган қисмининг меҳнат фаолиятини максимал даражада масофадан туриб (“онлайн” режимда ёки масофавий тарзда) ташкил этиш чоралари кўрилиши ҳам белгиланган.\nКиритилди: 17:14 24.03.2020. Ўқилди: 2439 марта. Фикрлар сони: 0 та.\nҚозоғистонда коронавирусга чалинганлар ошиб боряпти


Маркетинг ва унинг тижорат банклари бошқарувида тутган ўрни\nБанк маркетингини ўз хусусиятига кўра, маркетингнинг алоҳида соҳаси деб ҳисоблаш мумкин. Бу аниқ ижтимоий-сиёсий ва иқтисодий вазият билан белгиланадиган банк фаолиятининг ташқи ва ички ғояси, стратегияси, тактикаси ва сиёсатидир.\nКредит ташкилотларининг универсаллашуви шароитида банк маркетинги ишни аниқ технологик усуллар билан банк хизматчилари янгича фикрлашининг бирикуви сифатида намоён бўлади.\nТижорат банклари бошқарувига маркетинг киритилиши банк фаолияти стратегияси ва тактикасини ишлаб чиқишнинг асосий мезонларини тизимлаштиришни ҳамда бозорни ўрганиш ва ривожлантиришнинг аниқ чораларини белгилашни бошлаб берди. Маркетинг жорий қилиниши банк фаолияти даромадлилиги ортиши ва таваккалчилиги камайишига кўмаклашади. Банк маркетинги зарурияти шундан иборатки, у кредит ташкилотининг бутун фаолияти бозорда ривожланаётган жараёнларга мослигини сақлаб турадиган механизм.\nТехнологик ва илмий-техникавий ислоҳотларнинг ҳозирги даври ахборот алмашувининг халқаро тармоқлари вужудга келиши билан тавсифланади, банк хизматлари соҳасини кенгайтириш алоҳида аҳамият касб этади. Янги иқтисодий шароитларда фойданинг доимий нормасини таъминлаш эса фаолиятни мижозларнинг эҳтиёжлари ҳамда таклифларини аниқлаш ва деталлаштиришга йўналтиришни талаб этади. Банк капиталининг ҳисоб-китоб қилинган рентабеллиги ва ҳаракатининг самарадорлигини таъминлаган ҳолда хизмат истеъмолчиларининг эҳтиёжларини қондириш менежментнинг биринчи даражали вазифасига айланмоқда. Менежмент жараёни барча босқичларда унинг ахборотли таркибига боғлиқ бўлади, шу сабабли тижорат банки бошқаруви тизимидаги жаҳон тенденциясини маркетингли менежмент, деб белгилаш мумкин.\nасосий йўналишлари ва тамойиллари\nКейинги йилларда банклар мижозлари билан ўзаро муносабатларини жиддий маркетинг таҳлилига киришмоқдалар. Ушбу бозорда рақобат кучайгани сабабли маркетингга тобора кенгроқ аҳамият берилмоқда.\nҲозирги кунда банк соҳасидаги маркетинг тушунчасига қуйидаги асосий таркибий қисмлар киритилмоқда:\n– хизмат кўрсатиш мақсадида мавжуд ва эҳтимолли бозорларни аниқлаш;\n– банк хизматларининг энг манфаатли таклиф этиш соҳаларини танлаш, мижозларнинг ушбу соҳалардаги эҳтиёжларини аниқлаш;\n– мавжуд хизматларни ривожлантириш ва янги турларини яратиш учун қисқа ва узоқ муддатли мақсадларни белгилаш;\n– хизматларни мижозларнинг эътиборини тортадиган тарзда таклиф этган ҳолда, уларнинг сифатли бажарилиши ҳамда фойда олиниши устидан банк томонидан доимий назорат қилиш шартларига риоя қилиниши.\nБозор иқтисодиёти тараққий этган мамлакатлардаги банкларнинг кўпчилиги бугунги кунда мижозларга кўрсатиладиган хизматни ўзига хос товар, ушбу хизматни тақдим этилишини эса шу товарни сотиш деб қарашмоқда. Кўплаб кредит ташкилотларининг сиёсати «хизматларни товар сифатида сотиш» тамойилини шакллантиришга қаратилган.\nМаркетинг ривожланишидаги икки асосий йўналиш банк ишида ихтисослашув ва универсаллашувга мойилликларни тушуниш учун калит вазифасини ўтайди.\nБиринчидан, бу «бозорнинг вертикал жойи»га мўлжалланган маркетинг бўлиб, унинг моҳияти истеъмолчиларнинг берилган гуруҳлари бўйича хизматни ёхуд бир-бирига функционал жиҳатдан яқин хизматлар комплексини сотиш йўлларини излашдан иборат. Банклар эски бозорни ёки унинг бир қисмини тутиб қолиш ўрнига ўз хизматлари учун доимо янги бозорлар топишга интилишади.\nИккинчидан, «бозорнинг горизонтал жойи»га мўлжалланган маркетинг бўлиб, истеъмолчилар эҳтиёж сезиши мумкин бўлган банк хизматларининг бутун комплекси бўйича эҳтиёжларини қондиришни назарда тутади.\nМаркетинг усуллари тижорат банкларига уларни ўраб турган маркетинг муҳитини тадқиқ ва таҳлил қилишга ҳамда ташқи муҳит, ички шарт-шароит ва ривожланиш стратегияси ўртасида динамик мувозанатга эришишга ёрдамлашади. Тижорат банкларининг маркетинг муҳити деб кредит ташкилотидан ташқарида ҳаракат қилувчи ҳамда мақсадли мижозлар билан муваффақиятли ҳамкорлик муносабатларини ўрнатиш ва сақлаб туришда маркетинг хизматининг имкониятларига таъсир қилувчи фаол субъектлар жамланмасига айтилади.\nТижорат банкларининг маркетинг муҳитини шакллантиришда қуйидагиларга алоҳида эътибор қаратилади:\n– умумий ижтимоий муҳит;\n– банк иши билан боғлиқ илмий-технологик тараққиётнинг ҳолати;\n– бозор талаби;\n– сотиш муҳити.\nМаркетинг доирасида тижорат банкларида қуйидаги асосий тамойиллар қўлланиши лозим\n– барча банк ходимлари хатти-ҳаракатларининг аниқ бозор мақсадларига эришишга йўналганлиги;\n– маркетинг фаолият юритиш жараёнининг комплекс бўлиши (режалаштириш, таҳлил, тартибга солиш ва назорат);\n– маркетингни истиқболли ва жорий режалаштиришнинг бирлиги;\n– амалиётда ижро этилиши учун асос сифатида қабул қилинаётган маркетинг қарорлари устидан назорат;\n– ҳар бир ходимнинг ижодий фаоллиги ва ташаббусини ҳар тарафлама ва кенг миқёсда рағбатлантириш;\n– ўз малакасини оширишда ходимларнинг манфаатдорлигини таъминлаш;\n– жамоада қулай психологик муҳитни яратиш.\nМаркетингнинг мақсадлари ва ўзига\nМолиявий бозорнинг ривожланиши банклардан молиявий бозорда рўй бераётган жараёнларни ҳисобга олган ҳолда кредит ташкилотининг стратегияси ва ривожланиш тактикасини таркибига олган банк хатти-ҳаракатларининг комплекс дастурини ишлаб чиқишга асосланган яхлит бошқарув тизимига маркетингни жорий қилишни талаб этди. Банк маркетинги банк маҳсулотларини ишлаб чиқиш ва олға силжишини режалаштиришни, молиявий бозорни тадқиқ қилишни, коммуникациялар технологияларини йўлга қўйишни ўз таркибига олган жараёндир.\nБанк маҳсулотлари ва хизматларини сотиш – ҳар қандай кредит ташкилоти фаолиятида энг муҳим босқичдир. Ҳозирги шароитда банк бизнесининг ривожланиши банк маҳсулотлари ва хизматларини бозорга олиб чиқиш учун автоматлаштириш, энг янги техникавий воситалар ва илғор банк технологияларини жорий қилиш, шунингдек, хизматларнинг жозибадорлигини оширувчи банк технологияларини излаш билан чамбарчас боғлиқдир.\nЯнги киритилаётган усулларнинг банк маркетингини амалга ошириш давомида банк жараёнларини автоматлаштиришга таяниб ва янги банк технологияларидан фойдаланган ҳолда маркетинг хизмати истиқболли мижозларга хизматлар тўғрисида тўлиқ ҳажмда ахборот тақдим этади ва шу тариқа ушбу хизматлардан фойдаланишга ундайди.\nМаркетинг аллақачон мавжуд мижозларда янги эҳтиёжларни вужудга келтиришга йўналган бўлиши лозим. Бунда реклама ахбороти, матбуот, радио ва телевидениедан кенг фойдаланилади. Шу мақсадда мижозни хабардор қилишнинг телемаркетинг, интернет каби энг янги усулларидан ҳам фойдаланилади. Натижада кредит ташкилотлари худди улар филиал ёки янги бўлинма тузишда ҳосил бўладигандек самарага эришиши мумкин.\nБанк маркетинги мақсадларидан бири янги мижозларни доимий тарзда жалб қилишдир. Аниқ амалиётларни бажариш учун банкка мурожаат қилаётган жисмоний ва юридик шахслар ҳар доим тўлдирувчи ёки ёндош хизматларнинг эҳтимолли харидорлари сифатида иштирок этадилар. Масалан, мижоз банкдан чет эл валютасини олаётган бўлса, унга хорижга саёҳат чоғида бахтсиз ҳодисалардан суғурталанишни таклиф этиш мумкин.\nМаркетинг фаолияти доирасида муаммонинг иккинчи томони – янги маҳсулотларни ишлаб чиқиш ва олға суриш натижасида банк кўтарадиган харажатларнинг ҳажми ҳам жуда муҳимдир. Чунки, банк ниҳоятда қимматли ресурсларни тасарруф қилади, уларни бозорнинг энг фойдали – талаб юқори ҳамда хизмат кўрсатиш бўйича харажатлар нисбатан камроқ бўлган сегментларида ишлатиш лозимдир. Банк маркетинги нақд пулсиз ҳисоб-китобларни такомиллаштириш ва тезлаштириш ҳисобига пул муомаласини жадаллаштиришга қаратилган бўлиши лозим. Нафақат омонатчилар сафини кенгайтириш, балки уларга хизмат кўрсатиш сифатини доимий яхшилашга ҳам қаратилган интеграцияланган маркетинг тобора афзаллик касб этиб бормоқда.\nБанк соҳасидаги маркетингнинг ўзига хос жиҳатларидан яна бири шундан иборатки, тижорат банклари нафақат омонатларни жалб қилишдан, балки юридик ва жисмоний шахсларни кредитлаш ёрдамида жалб этилган маблағлардан фаол фойдаланишдан ҳам манфаатдордир. Бу эса омонатчилар билан муносабатлар соҳасида ҳам, корхоналар, ташкилотлар ҳамда аҳолига қарз бериш шаклида амалга ошириладиган кредит қўйилмалари соҳасида ҳам маркетингни комплекс ривожлантириш заруратини келтириб чиқаради. Ушбу икки соҳада маркетинг мақсадлари турличадир: биринчисида – мижозларни пул қўювчилар сифатида банкка жалб қилиш, иккинчисида – кредит ресурсларини банк муайян қарз олувчи шахс ва яхлитлигича иқтисодиёт учун энг катта самара билан ишлатиладиган соҳага йўналтиришдир.\nИжтимоий омилларнинг аҳамияти ошиб бораётган бугунги шароитда банк маркетингини тобора кўпроқ даражада, аниқ технологик усулларни мақсадли ижтимоий сиёсат юритиш ва банк хизматчисининг янгича фикрлашини жорий қилиш билан бирикмаси сифатида талқин қилинмоқда. Бундай ёндашув асосида «банк мижоз учун» тамойили ётади. «Мижоз ҳар доим ҳақ» – кредит ташкилотининг замонавий фалсафаси ана шундан иборатдир. У, жумладан, мижоз билан ўзаро муносабатларда банк хизматчиси тобора кўпроқ ҳолатларда шартлашаётган тарафнинг вакили эмас, балки мижознинг банк билан шерикчилигидан максимал фойда олишидан шахсан манфаатдор тажрибали маслаҳатчи (консалтинг) сифатида иштирок этишида ўз ифодасини топмоқда.\nБанк маркетингининг асосий вазифалари\n– пул бозорининг доимий ўзгариб бориши шароитида рентабел ишни таъминлаш;\n– кредиторлар ва омонатчиларнинг манфаатларига риоя қилиш, банкнинг ижтимоий имижини ушлаб туриш мақсадида ликвидликни кафолатлаш;\n– кўрсатилаётган хизматларнинг ҳажми, тузилмаси ва сифати бўйича мижозларнинг талабларини максимал даражада қондириш (бу барқарор ишчи муносабатларини ўрнатиш учун шароит яратади);\n– кредит ташкилоти жамоасининг иқтисодий, ташкилий ва ижтимоий муаммоларини комплекс ҳал этиш.\nШу вазифаларга боғлиқ равишда банк маркетинги юксак миқдорий, сифат ва ижтимоий кўрсаткичларга, банк тарафидан амалга оширилаётган амалиёт ва хизматлар ҳажмига, даромадлар ва харажатлар кўрсаткичларига, маблағлар айланмаси тезлигига, амалиётларни бажаришда харажатларнинг паст бўлишига, ҳужжатларни қайта ишлаш муддатларига; кўрсатилаётган хизматларнинг ҳажми, тузилмаси ва сифати бўйича мижозларнинг талабларини юксак даражада қондиришга, махфий ахборот сир сақланишини таъминлашга қаратилган бўлади. Ижтимоий кўрсаткичлар қаторида банк ходимларининг профессионал тайёргарлиги, уларнинг меҳнатга муносабати, ижтимоий муаммоларни ҳал этиш даражаси ҳам бор.\nБозор иқтисодиётида маркетингнинг бир нечта даражаси қабул қилинган. Биринчиси ўз ичига товар, нарх, бозор, фойда каби тоифаларни олади. Иккинчи даражаси таркибига ахборот тизими, маркетинг ишини режалаштириш ва ташкил этиш, маркетинг тизимидаги назорат киради. Учинчи даражаси эса етказиб берувчилар, рақобатчилар, мижозлар, алоқа аудиториялари (турли молиявий ташкилотлар, оммавий ахборот воситалари, давлат органлари; жамоатчилик, банк ходимлари)дан иборатдир. Ушбу элементларнинг барчаси биргаликда, ўзаро боғлиқликда ва ўзаро шартлиликда маркетингнинг комплекс тизимини ифодалайди. Мижозлар билан муомалага кириш доирасида банк маркетинги фаол ва пассив қисмларга бўлинади. Фаол маркетинг таркибига тўғридан-тўғри маркетинг киради, яъни: почта, телефон ва телевидениедан фойдаланадиган фаол реклама; аҳолини кенг табақаларидан, жумладан, кўчаларда сўров олиш; эҳтимолли мижоз билан шахсий учрашув, унинг эҳтиёжларини ўрганиш киради. Пассив маркетинг – банк фаолияти ва аҳволи, таклиф этаётган хизматларидан олинадиган фойда тўғрисида материаллар чоп этишдир. Бозорда мустаҳкам жойлашиб олиш истагида бўлган банк бу усулларнинг ҳар иккаласидан ҳам фаол фойдаланиши лозим бўлади.\nЗамонавий банк амалиётида тўғридан-тўғри маркетингга алоҳида эътибор қаратилади. Унинг дастурларини асосий мақсади нафақат истиқболли мижозга хизматлар тўғрисида тўлиқ ахборот бериш, балки уларни тезкор ҳаракатга ундаш ҳамдир. Тўғридан-тўғри маркетингни ўтказишда асосий эътибор мижозларга якка тартибда хизмат кўрсатишга қаратилади. Бу усул аллақачон мавжуд мижозларда янги эҳтиёжларни яратишга мўлжалланган.\nБугунги кунда тижорат банклари ўз маҳсулотларини бозорга чиқаришнинг янгича усулларини тобора фаолроқ ишлаб чиқмоқдалар. Сотув учун қулай шарт-шароитларни яратиш бўйича дастур қанчалик муваффақиятли бажарилганини баҳолаш қатор умумий кўрсаткичларни ўз ичига олади. Бу, энг аввало, банк мустақил бўлинмаси ходимларини ўз таркибига олган «фойда марказлари»нинг банкда мавжудлигидир. Ҳар бир шундай марказ сотувни ривожлантириш бўйича ўз дастурини ишлаб чиқади. Бажарилган ишлар маркетинг баҳолаш орқали якунланади.\nБозорда маркетинг тадқиқотлари банк янгиликларини тақдим этиш жараёнида муҳим босқич ҳисобланади. Бундай тадқиқотлардан мақсад банк томонидан ўз маҳсулотларини мижозларнинг эҳтиёж ва талабларига мослаштириш йўли билан аниқ бозорда ёки унинг сегментида рақобатли позицияларни эгаллаш имкониятларини аниқлашдан иборатдир. Тадқиқотлар аниқ хизматга бўлган истеъмолчининг талабини аниқлашдан бошланиб, ушбу бозорни комплекс таҳлил қилиш билан якунланади.\nБозор муносабатларининг ривожланиши банк амалиётига хизматларни олға суришнинг илғор усулларини жорий қилиш долзарблигини шарт қилиб қўймоқда. Шуни ҳисобга олиб, кредит ташкилотлари банк коммуникация сиёсатининг таркибий элементларидан бири ва янги маҳсулот ҳамда хизматларни олға суришнинг самарали усули сифатида жамоатчилик фикрини шакллантиришга оид маркетингни доимо такомиллаштириб боришлари лозим.


Оталар алимент тўламай қўйди...\nБаъзан тушунмовчилик, гоҳида эса тақдир синови туфайли эр-хотин ажрашиш йўли билан муаммоларини ҳал қилишади. Аммо муаммо бу билан ечим топмайди. Аксарият собиқ жуфтликни алимент масаласи яна юзлашишга мажбур қилади. Бугунги қаµрамонларимиз ҳам шу тафайли биз билан боғланишган…\nБатафсил... Янги шарх қўшиш Тоқатлига тоғлар эгар бошини…\n— Турмуш ўртоғимнинг оламдан ўтганига 2 йил бўлди. 28 ёшдаман. Битта ўғлим бор. Ҳозир ота-онам билан бирга яшамоқдаман. Яқинда учта боласи бор, 45 ёшлар чамасидаги одамдан совчи келди. Ота-онам уларга розилик бермоқчи бўлишаяпти. Мактаб ўқувчилари бўлган болаларнинг бошини силаб, она бўла олсам қанийди... Тиниб-тинчиб кетармиканман ёки ҳаётим янада чигаллашармикан деган ўй тинчлик бермаяпти. Қандай йўл тутай?\nБатафсил... Янги шарх қўшиш Кундош кундошга пахта отадими? Аёллар нега изторобда?\nБу дунё синовлари турфа. У одамзотни турли йўллар билан синаб, сўнг шунга яраша ажрини ҳам беради. Бугунги қаҳрамонларимизнинг дарди, синови жуда залворли. Улардан сабр-бардош билан бирга меҳр-оқибат ҳам талаб қилади. Чунки улар кундошига сабр, турмуш ўртоғига меҳр бериб яшашга мажбур.\nБугунги қаҳрамонларимизга Ўзбекистонда хизмат кўрсатган артист Раъно Ярашева маслаҳат беради:\nБатафсил... Янги шарх қўшиш «Жонгинам, Питт, Соипов, Қодировдан ҳам зўрсиз!»\nШу дугоналаримни ҳеч тушунмайман, қаердаги хомхаёлларга берилиб юришади. Бир куни суҳбатлашиб ўтирсак, мавзу ўз-ўзидан идеал йигитларга бориб тақалди. Яъни уларнинг тасаввуридаги идеал йигит қандай бўлишига. Эшитиб оғзим очилиииб, қолса денг! Бири тилидан бол томиб Фаррух Соиповнинг кулгичларини мақтайди, иккинчиси Улуғбек Қодировнинг юзига ярашган бир дона холига ошиқ, учинчиси эса Голливуд актёри машҳур Бред Питтга ўхшаган йигит учрасагина, турмушга чиқишга аҳд қилган.\nБатафсил... Янги шарх қўшиш Янги йилнинг “тўрваси”\nШирин туш кўриб ётганингизда биров биқинингизни ўқлов билан туртса қай аҳволга тушасиз? Унақада менинг ҳар кун эрталабки ҳолатимни тушунтириб беришга ҳожат бўлмаса керак.\nБатафсил... Янги шарх қўшиш Янги йил кечасидаги ният\n«Янги йил кечаси қилган ниятим ҳаётимни ўзгартириб юборгани тасодифми ёки ҳаётнинг туҳфасими, билмайман, — деб мактуб йўллабди тошкентлик Муборак исмли мухлисамиз.Батафсил... Янги шарх қўшиш Ҳиёнат заҳрини тортганлар\nБатафсил... Comments (1) «Сени танлаб адашдим, хотин…»\nКелинг, яхшиси, хулосани ўзингиз бера қолинг…Батафсил... Comments (1) «ФОТИҲАМНИ БУЗИШАЯПТИ…»\nҲаётнинг синовлари ҳаммага бир хил эмас...\nБатафсил... Янги шарх қўшиш «Бузилган оиламни қайта тикламоқчиман»\nЯрашайми, йўқми деб ўйлаб юрибман. Маслаҳат беринг…Батафсил... Янги шарх қўшиш Бошқа мақолала...\n«Хотиним онамга ёқмаса, уйланавераман!»\nЎзга йигитга беришмоқчи...


Муса Ерниязовнинг аҳволи оғир, у сунъий нафас олиш аппаратига уланган — Sof.uz\n30.07 21:14 669 Ўзбекистон\nБош вазир ўринбосари Ўктам Барноев коронавирусга чалинган ва ҳозирда даволанмоқда. Муса Ерниязовнинг аҳволи оғир, у сунъий нафас олиш аппаратига уланган. Бу ҳақда АОКА залида бўлиб ўтган матбуот анжуманида маълум қилинди.\nКоронавирусга қарши кураш штаби аъзоси Анвар Алимовнинг сўзларига кўра, Қорақалпоғистон Жўқорғи Кенгеси раиси, сенатор Муса Ерниязовнинг аҳволи оғир деб баҳоланмоқда: «У респиратор муолажалар олмоқда, ўпкани сунъий шамоллатиш тартибида даволанмоқда. Уни Туркия ё бошқа бирор жойга олиб чиқиш ҳақида гап йўқ».\nССВ ахборот хизмати раҳбари Фурқат Санаев:\n«Ҳеч бир бемор Туркияга кетгани йўқ. Туркиялик мутахассислар Ўзбекистондаги оғир аҳволдаги беморлар бўйича онлайн консультация қилиш учун ташриф буюрган. Ушбу беморлар қаторида Муса Ерниязов ва Сурхондарё вилояти ҳокими Тўра Боболов ҳолати бўйича онлайн консультация бўлди, даволаш стандартларига тузатишлар киритилди».\nКеча, 13:08 1330\nКеча, 22:59 175 Ўзбекистон\nКеча, 17:40 778 Жаҳон


Фермерларни ҳақорат қилган туман ҳокими огоҳлантирилди - zarnews.uz\nИжтимоий тармоқларда Андижон вилояти Бўстон тумани ҳокими Садбархон Мамитованинг овози экани айтилаётган аудио тарқалди.\nУшбу ҳолат юзасидан Андижон вилояти ҳокимлиги матбуот хизмати муносабат билдирди.\nМаълум қилишича, аудиоёзув юзасидан ўрганиш ишлари амалга оширилган. Аниқланишича, ҳақиқатдан ҳам аудио ёзув Бўстон тумани ҳокими С.Мамитовага тегишли эканлиги, тумандаги соя етиштирувчи фермерларнинг соя етиштириш ва уни йиғиб олишдаги масъулиятсизлиги оқибатида туманда ушбу экин ҳосилини йиғиштириб олиш ишлари бир мунча ортга сурилганлиги маълум бўлган.\nШу сабаб туман ҳокими фермердан нега соя ҳосилини ўз вақтида йиғиб олмасдан, экинни корчёвка қилиб, юлиб ташлашганлигига изоҳ сўраган.\nТуманда соя ўсимлигини етиштириш ва уни йиғиб-териб олишда сусткашлик қилаётган ҳамда ўз хизмат вазифасига совуққонлик билан қараётган фермерларнинг фаолияти туман ҳокимининг эътирозларига сабаб бўлган.\nЮқоридаги ҳолатларни инобатга олган ҳолда, тарқалган аудиоёзув учун Бўстон тумани ҳокими С.Мамитовага вилоят ҳокимлиги томонидан “огоҳлантириш” берилган.\nМаълум қилинишича, туманда 108 та ғалла ва пахта етиштирувчи фермер хўжаликларига жами 36,5 тонна соя ўсимлиги экиш ва етиштириш (500 гектар очиқ майдонга, 300 гектар ғўза қатор орасига) белгиланган.